c: text/html

text:
Higartil eru bert 30 føroyskar heimasíður taluvirknar - tíverri eru uml. helvtin antin ikki virknar ella virka illa (taluknappur er fjaldur / lesa upp í tómum rúti / bert partvíst / gamlar útgávur).
Tað eru forritararnir av heimasíðunum, ið hava hesa uppgávu, og um teir hava trupulleikar av hesum, fáa teir holla hjálp frá supportini hjá ReadSpeaker.
Men eigararnir av heimasíðuni eiga eisini at hava eina meining um, hvussu taluknappar og virkanir skulu vera.
Vónandi verður rættað uppá hetta, til gleði fyri øll, ið vilja kunnast við hjálp av upplestri frá síðunum.

robotstxt: allowed

filter: keep


text:
Eg klári næstan ikki at trúgva, at vit longu eru komin til 4.lúku. Altso hetta vil siga, at jólahalløjið næstan er yvirstaðið!? Áhh neeeiiii, eg kundi haft jól alt árið. Men vikan upp undir jól, er næstan altíð tann mest... Continue reading →
So var aftur sunnudagur og aftur tíð at finna nýggjar vinnarar. Túsund takk til KVINNU, fyri at hava latið tveir soo fantastiskar vinningar, og undirtøkan hevur eisini verið har eftir. Tað er altíð stuttligt at sleppa at forkela onkran, og... Continue reading →
So hava vit longu sett hol á triðju viku av Adventskalendarinum í ár! Tíðin flýgur avstað.. eg klári næstan ikki at fylgja við. Tíbetur var eg longu í jólahýri í oktobur, so eg havi haft tíð at nýtt hesa deiligu... Continue reading →
>>> Trýst á HESA leinkjuna, og tú kemur inná facebook síðuna hjá SukurSøtt <<< ADVENTSKALENDARI V/SUKURSØTT. So koyra vit næstu kapping á rull! Hesuferð er tað eitt GÁVUKORT Á 1000KR frá Bob and Marilyn’s Suitcase Fyri at verða við í lutakastinum, um... Continue reading →
Eg bleiv soo glað, tá Bobbarnir søgdu ja til at stuðla Adventskalendarinum hjá SukurSøtt! So tit, vinningurin hesa vikuna, er onki minni enn eitt: GÁVUKORT á 1000kr frá BOB AND MARILYN’S SUITCASE!! Eigarnir báðir Brian Hansen og Bartal... Continue reading →
Yes yes yes! Aftur í ár havi eg funnið lekkrar gávur, sum fara at goyma seg handan fýra lúkurnar á adventskalendarinum! Eru tit spentar? Hvør elskar ikki gávur? Tá eg var lítil og yngri (okey og enn) so ynskti eg... Continue reading →
So var aftur sunnudagur og tá er SukurSøtt í gávuhýri. Í dag verður síðsta lúkan á hesum sinni opnað. Tað er The Body Shop sum hevur stuðla við hesum lekkru vinningunum. Áhhh eg hevði sjálv vilja átt allar hesar vørurnar!!... Continue reading →
Vit eru longu komin til síðstu kapping á hesum sinnið. Sum eg segði hin dagin, so enda vit við einum braki. Tað er ongin annar er lekkri handilin The Body Shop sum letur vinningar hesuferð. The Body Shop er heilt... Continue reading →
Tað veit denn, er tað longu 3.sunnudagur í advent??? Eg skilji ikki hvar tíðin fer. Hon flýgur av stað! Og tað kann bara verða tekin uppá at eg eri við at blíva gomul. Tí fyri nøkrum árum síðani var desembur... Continue reading →
So var aftur tíð til eina kapping, so tit kunnu verða forkelaðar. Ein og hvør kvinna dámar smykkur og tí helt eg at tit skuldu hava møguleika at vinna eitt heilt serstakt sett av smykkum, sum er hondgjørt av einum... Continue reading →


text:
Sonos Beam – tað nýggjasta frá Sonos
Sonos Beam er ein kompakt og snild soundbar, ið gevur tær betri ljóðgóðsku, tá tú stroymar tónleiki, ella hyggur eftir sjónvarpi ella filmi. Sonos Beam fyllur ikki nógv, og fellur lætt inn í stovuna, kamari ella hvar tú nú velur at hava hana. Bassurin er so máttmikil, at tær ikki nýtist ein eyka subwoofara.
Sjónvarp, filmar, spøl og meira
Stroyma tónleik, hygg í sjónvarp ella spæl tey nýggjastu spølini. Alt við fantastiskari ljóðgóðsku. Tú kanst stroyma allar tónleikatænasturnar, ið eru góðkendar til Sonos
Snotlig stødd
Sonos Beam er bara 65 cm long, og fer tí ikki út um kantin á sjónvarpsmøblum. So hetta er ein soundbar, ið fellur lætt inn í innrættingina hjá tær.
Einans tveir leidningar
Set Sonos Beam til streym, og í sjónvarpið, umvegis HDMI kápilin. Tað er alt. Her sleppur tú undan fleiri ymiskum leidningum, sum er eyðkent fyri vanlig heimabio annlegg.
2 Eind(ir)
-
SONOS SOUNDBAR WHITESONOSBEAMWH
Á goymslu
- Amazon Alexa stemmestyring
- Lyd i biografkvalitet
- Nem opsætning
-
SONOS SOUNDBAR BLACKSONOSBEAMBK
Á goymslu
- Amazon Alexa stemmestyring
- Lyd i biografkvalitet
- Nem opsætning
2 Eind(ir)


text:
16.februar kl. 16.00 verður konsert í býrashøllini í Runavík við Moniku Stauss Joensen, violin, og Helene Ringgenberg, flygul.
Atgongamerki á 100 kr fáast við dyrnar.
Børn og næmingar ókeypis atgongd.
Monika og Helene eru báðar úr Sveits. Helene var mest sum fastur cembalistur, tá Ólavur Hátún fekk heimskenda dirigentin og kórleiðaran Willi Gohl, sála, til Føroyar at framføra fleiri av kendastu kórverkunum. Til dagligt er Helene Ringgenberg organistur í Bern, høvuðsstaðnum í Sveits.
Monika Stauss Joensen og Helene Ringgenberg hava havt fleiri konsertir í Sveits og í Føroyum, og eisini hava tær spælt í Odense og í San Luis Obispo í USA, har tær vóru við í Music and Art for Youth [MAY]. Monika luttók saman við Ólavi Jacobsen, guitar í 2005.
Hesa ferð hava teir báðar nakað serligt á skránna. Týska tónaskaldið Felix Mendelssohn (1809-1847), sum byrjaði at framføra sum pianistur bara 9 ára gamalur, hevur skrivað eina sonatu fyri brasj og klaver. Hesa sonatuna hevur Helene skrivað um til violin og klaver. Hetta verður fyrstu ferð Monika og Helene framføra sonatuna.
Monika og Helene fara eisini at verða við á einum tiltakið í Klaksvík tann 18. februar saman við Frits Jóhannesen sum frásøgumann; eitt tiltak, sum Dávur Winther stendur fyri. Tiltakið verður lýst nærri seinni.
Øll eru hjartaliga vælkomin í býráshúsinum í Runavík 16. feb kl. 16.00.
Eftir konsertina verður bjóðað til kaffi/te.


text:
- Tíðindi, mentan og ítróttur
Ótal av kunngerðum skulu gerast
Í Fiskimálaráðnum kýta tey seg at fáa nýggja regluverkið frá hondini áðrenn nýggjár.
Gamaní varð fiskivinnunýskipanin - lógin um sjófeingi - samtykt í løgtinginum fyrrakvøldið, men fyri tað er regluverkið ikki liðugt enn, so langt burturfrá.
Nógvar kunngerðir skulu orðast og lýsast, m.a. hesar, sum Anfinn Olsen, reiðari, manglar fyri at kunna leggja sítt virksemi tilrættis í nýggja árinum:
- Tá hugsi eg serliga um kunngerðina um uppboðssølu, eg hugsi um kunngerðina um toskaekvivalentar, um antitrust og um tilfeingisgjald. Alt hetta hongur enn í nokkso leysum lofti, sigur Anfinn Olsen, sum enn ikki veit, um hann sleppur at bjóða á uppboðssølu, tí kunngerðin um uppboðssølu manglar enn.
Enn ein stór arbeiðsbyrða
Høgni Hoydal, landsstyrismaður segði eftir samtyktina fyrrakvøldið, at ei stór arbeiðsbyrða enn liggur á hansara embætisfólki í Fiskimálaráðnum:
- Nú liggur eisini eitt stórt arbeiði eftir, har skulu gerast kunngerðir, fiskiskapurin skal skipast næsta ár, so vit fáa eina øgiliga stóra arbeiðsbyrðu har framvegis. Eg vóni, at fíggjarlógin eisini verður samtykt, har vit fáa sett pening av til at styrkja fyrisitinga og teir partar, sum skulu til fyri at fáa eina slíka lóg at verða umsitin rætt, sigur landsstýrismaðurin í fiskivinnumálum.
Ikki til at fáa fatur á
Tað er í Fiskimálaráðnum úti við Strond í Havn, at arbeiðið skal gerast, so fiskivinnan á sjógvi kann fáa greiði á, hvat hon í roynd og veru skal halda seg til, tá skipini loysa 1. januar í ár.
Ein deild eitur Fiskivinnustovan. Her arbeiða eini átta fólk, fulltrúar, løgfrøðingar, ráðgevi og skrivari, og hesi fólkini hava ábyrgdina av at dagføra lóggávu og kunngerðir.
Vit ætlaðu at fáa tonnina á aðalstjóran her ella embtisfólk fyri at vita, hvussu røkist við at fáa arbeiðið frá hondini. Men aðalstjórin vísir til landsstyrismannin, og embætisfólkið vísir til aðalstjóran. So tað eydnaðist ikki.
Eingin kunngerð um veiðigjald
Men sambært yvirliti, sum Fiskimálaráðið hevur latið løgtinginum, so skulu 10 kunngerðir gerast og lýsast sambært lógini um sjófeingi, m.a. tann um uppboðssølur av bæði óveiddum og veiddum fiski, kunngerð um landing í Føroyum osfr.
Ein kunngerð á hesum yvirlitinum, sum ikki ber til at gera enn, er tann sera týðandi kunngerðin um veiðigjald.
Veiðigjald, sum reiðarar skulu rinda fyri størsta partin av tilfeinginum, sum teir fáa útlutað. Tí lógin um veiðigjald er ikki samtykt enn. Uppskotið liggur enn í Vinnunevndini, sum skal viðgera tað í morgin.
Bara tvær vikur eru til 1, januar, tá tann lógin við onkrum undantaki, fær gildi. So lítið er at ivast í, at her man vera trýst á í løgfrøðiliga maskinrúminum í Fiskimálaráðnum, nú tað stundar til jóla.
Tá uppskotið um veiðigjald var til hoyringar, segði Reiðarafelagið millum annað, at tað var ringt at gjøgnumskoða, hvat rindast skal.
Vørn helt, at tað er ógreitt og verður trupult at umsita, og Taks segði, at kunngerðin hevur skund, so reiðaríini kunnu gera tølini upp og Taks tillagað sínar skipanir.
Uppskotið um veiðigjald er ikki sett á skrá fyri løgtingsfund enn.
Sí eisini


text:
Flaggdagshald verður við Býráðshúsið fríggjadagin 25 apríl kl. 15. Símun J. Hansen heldur røðu og Nes Sóknar Musikfelag spælir. Ítróttarfólk og skótar ganga skrúðgongu frá Posthúsinum. Aftaná bjóða skótar kakao og bollar.
24.04.2014
Flaggdagshald
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
Hósdagin 14. juni fari eg at ummæla nýggju fløguna hjá Marius Ziska, Portur. Hetta verður síðsta Kvørnin í hesum sendiárinum, og fyri meg síðsta Kvørnin á hesum sinni. Eg velji nemmiliga at takka fyri meg sum ummælari eftir sendingina. Í øllum førum í eitt tíðarskeið.
Eg havi ummælt nærum út í eitt í 28 ár, eg havi altíð gjørt tað, tí at eg helt tað vera týdningarmikið, og at føroyskum tónleikur hevði uppiborið gjølla viðgerð.
Eg havi ummælt í Jazztíðindum, í Sosialinum, í Dimmalætting, í Norðlýsinum og í Oyggjaskeggja, á portal.fo, pop.fo, planet.fo, á in.fo, á nordlysid.fo, á torsportal.fo og á nudlar.net, í Nærvarpinum í Keypmannahavn, á Rás 2 og ikki minst í Kringvarpinum.
Eg fór fyrstu ferð við í Kvørnina 9. oktober í 2007, tá var Rúni Jákupsson vertur, og her ummældi eg saman við nógvum dugnaligum fólkum í nøkur ár, har ímillum Sunleif Rasmussen, ið gav ein heilt annan vinkul, ofta nokkso teoretiskan, men samspælið milllum lærd og ólærd helt eg rigga væl.
Stutt eftir, at Rúni gavst við Kvørnini, fór eg einsamallur at ummæla í sendingini Brunsj, har ein annar fyrrverandi Kvarnar ummælari, Eyðfinn Jensen nú var vertur. Hetta gjørdu vit, til Kvørnin aftur varð sett á skrá nøkur ár seinni, og síðan tá havi eg ummælt har, saman við nógvum dugnaligum og fittum fólkum, har havi eg hug at taka Kára Jacobsen og Ísak Samleben fram, tí teir veruliga góvu sendingini eina tyngd, tó uttan at gerast óneyðuga torskildir.
Mær hevur dámt væl, og hóast kritikkurin onkuntíð hevur verið harður, og onkrar hóttanir eftir lívinum, og onkur einstøk harðskapsstøða hava verið, so havi eg altíð hildið á við góðum treysti. Eingin idiotur skal sleppa at steðga mær í at gera, eitt arbeiði, ið eg meti hava stóran týdning: Hetta at vísa føroyskum tónleikarum virðing, við at viðgera teirra tónleik seriøst.
Ofta verður sagt, at vit ummælarar eiga at tola kritikk, og tað gera vit sanniliga eisini. Eg haldi eisini, at vit eiga at lurta eftir kritikki, serliga um hann kemur frá vælskikkaðum fólki, ið vit hava virðing fyri. Eg trúgvi fult og fast uppá, at kritikkur ger okkum betri, og vit eiga sjálvandi altíð at royna at gerast dugnaligari.
Ein afturvendandi kritikkur, ið hevur verið at hoyrt, er at okkara panel manglar fakligheit. Dugnaligir og nógv virdir tónleikarar sum Sunleif Rasmussen og Magni Husgaard hava verið millum tey, ið eftirlýsa útbúgving hjá ummælarunum. Hetta eru autoritetar, hvørs orð sjálvandi viga tungt.
Eg vil tó siga, at eg ikki haldi nakað vera galið við mínari fakligheit. 28 ár av ummæling, nokk yvir túsund konsertir innan- og uttanlands, eitt innlit í føroyska tónleikasøgu, ið fáur man taka meg í og kritisk lurtan eftir óteljandi útgávum, er í mínari verð ríkilig fakligheit.
Eg haldi eisini, at fyri breiða lurtaraskarðan havi eg fingið førleika at miðla tónleikin betur enn nøkur skúlagongd kundi givið mær. Eg havi ongantíð ætla at verið eliterur í míni ummæling, men ummæli til vanliga føroyingin.
Men eg má eisini staðfesta, at har tykist at vera komin ein ávísur metaltroyttleiki millum mentanarlívið og meg sum ummælara. Fólk ilskast alsamt meira, og tað tekur fokus frá tí, ið átti at havt týdning, viðgerðin av tónleikinum.
Metaltroyttleikin gongur tó báðar vegir. Eg haldi stutt sagt ikki, at tað er líka stuttligt longur. At mítt arbeiðs- og privatlív fyllur nógv, og ikki letur nógv rúm eftir at ummæla í, spælir sjálvandi eisini inn. Tá eg samstundis veit, at væl skikkaði og dugnalig fólk eru har at føra sendingina víðari, so føli eg, at hetta er tíðspunktið at taka ein steðg.
Kvørnin hevur aðrar dugnaligar ummælarar, og eg vóni eisini, at onkur annar traðkar til nú tað tynnist í ummælarahópinum, gleðiligt hevði verið, um hetta var onkur, ið var teoretiskt sterkur, so eisini tey, ið eftirlýsa tann partin fáa sítt.
Eg havi ongar illusiónir um, at hetta verður mítt síðsta ummæli. Eg fari uttan iva at sakna tað skjótt. og møguliga eri eg skjótur aftur.
Men beint nú, takki eg fyri meg, og ynski tykkum alt tað besta.
Takk fyri tónleikin!
Takk fyri samstarvið, tit sum hava verið vertir og ummælarar!
Takk fyri, at tit sum lurtaðu, lurtaðu við!


text:
Fá avsláttur í donskum djóra- og stuttleikaparkum
Hevur tú gjaldkort frá Norðoya Sparikassa, kanst tú fáa upp í 25 % í avsláttri, tá tú keypir atgongumerki til nakrar av teimum størstu djóra- og stuttleikaparkunum í Danmark.
Hesar eru eitt nú Randers Regnskov, Aalborg Zoo, Tivoli Friheden, Kattegatcenteret, Nordsøen Oceanarium, Knuthenborg Safaripark, BonBon-land, Sommerland Sjælland og Den Blå Planet.
Møguligt er at keypa atgongumerki til alla familjuna.
Avsláttartænastan verður veitt í samstarvi við Affinion International, ið eisini tekur sær av atgongumerkjasøluni.
Atgongumerkini kunnu keypast her.
Her skalt tú stovna tær ein brúkara at rita inn við. Minst til at skráseta telefonnummarið við føroysku landakotuni (+298), um tú ikki hevur danskt telefonnummar. Tá ið alt er fylt út, stovnar tú tín brúkara, og síðani kanst tú keypa atgongumerkini.
Tørvar tær hjálp, kanst tú seta teg í samband við kundatænastuna hjá Affinion við at skriva ein teldupost til kundeservice@medlemsbutikken.dk allar gerandisdagar kl. 9-15.


text:
1. apríl 2015
1. Nýtslan
1. Kort kunnu framyvir bert verða nýtt á ferjum hjá SSL og í bussum hjá Bygdaleiðum í Suðuroy og Sandoy. Kortini kunnu nýtast til dystir, venjingarlegur, og landsliðsvenjingar. Kortini kunnu ikki verða nýtt til vanligar venjingar.
2. Tá eitt ítróttarlið kemur í bussin ella umborð á skipið, skal ferðaleiðarin (korthavarin) ganga á odda og lata bussførara kortið og upplýsa, hvussu nógv ferðandi (vaksin/børn) eru við liðnum. Bussførarin skrásetur ferðingina. Hetta skal gerast hvørja ferð, ferðast verður. Kortið skal avgreiðast, áðrenn ítróttarfólkini fara inn í bussin.
3. Korthavarin hevur møguleikan at fáa kvittan, ið vísir, hvussu nógv ferðandi eru. Hendan kvittan skal goymast, so hon kann verða víst seinni á ferðini.
4. Uttan kort skal rindast fyri ferðina.
5. Kortið kann bert nýtast til persónsflutning.
2. Bílegging av ferðum
1. Um 10 ella fleiri fólk eru í ferðaliðnum, skal pláss bíleggjast hjá Strandfaraskipum Landsins í seinasta lagi 2 yrkadagar undan ynsktu fráferð. SSL hevur skyldu at svara 1 yrkadag undan ynsktu fráferð. Felagið er bundið av hesi bílegging og heftir fyri meirkostnaðinum. Avlýsast kann innan kl 15:00 dagin fyri á bilegging@ssl.fo
2. Ferðin skal bíleggjast við telduposti á bilegging@ssl.fo ella við at venda sær til Farstøðina á tlf. 343000.
3. SSL kannar, um pláss er fyri bólkinum ynskta túr. Síðan sendir SSL játtandi ella noktandi svar um teldupost.
4. Um plásstrot er, kann SSL finna annan túr til bólkin. SSL kann ímóti eykagjaldi seta eyka flutning inn.
5. Sum prógv fyri, at túrurin er bílagdur, skal SSL váttan vísast fram innan fráferð. Um bólkurin ikki hevur váttan, hevur førarin ikki skyldu at taka bólkin við.
3. Um skipanina
1. Kortini til sersambond, dómarar og landsliðsleikarar verða útflýggjað sersambondunum, sum so útflýggja tey til sínar limir.
2. Treytin hjá feløgunum fyri at fáa kortini útflýggjaði er, at tey hava limaviðurskifti síni við ÍSF í lagi. Um felag hevur restandi limagjalds skuld, skal hon verða goldin, ella avtala skal verða gjørd við ÍSF um afturgjalding, áðrenn kortini kunnu nýtast. Treytin at feløg fáa útflýggjað síni kort er, at tey hava síni limaviðurskifti við avvarandi sersamband/sersambond í lagi.
3. Kortið eru varandi. Tað merkir, at tað kann verða brúkt ár eftir ár. Kortið er elektroniskt og inniheldur eitt “microchip”. Hetta merkir, at kortið skal handfarast varliga. Kortið má ikki boyggjast ella leggjast nær sterkum hita. Somuleiðis kunnu sterk magnetfelt ávirka kortið.
4. Kortið kostar 50 kr. Verður kort burturmist ella oyðilagt og tí má endurnýggjast, verða kravdar 1000 kr. í avgreiðslugjaldi fyri hvørt kortið. Feløgini rinda sjálv hesa upphædd.
5. Um kort verður misnýtt, verður kortið sperrað, og málið verður tikið upp til viðgerðar í starvsnevndini. Starvsnevndin hevur heimild at áleggja felagnum straff.
4. Útflýggjanarmannagongd
1. Feløgini bíleggja kort um ÍSF. SSL sendir so feløgunum kortini við fráboðan til skrivstovuna hjá ÍSF.
2. Felagið letur móti kvittan á serligt oyðublað ábyrgdarfólkinum hjá hvørjum liði eitt kort. Felagið hevur skyldu at goyma hesa kvittan. Oyðublaðið kann heintast á www.isf.fo.
3. Tá kappingarárið er liðugt, skulu ábyrgdarfólkini lata felagnum kortini aftur í varðveitslu inntil næsta kappingarár, tá sama útflýggjanarmannagongd verður fylgd.
Eru spurningar viðvíkjandi hesari skipan, kunnu tit venda tykkum til ÍSF á tlf. 312606, ella senda ein teldupost til isf@isf.fo.
Tað kann taka upp til 14 dagar at fáa nýggj kort, so bíleggið í góðari tíð.


text:
Tað verður trupult hjá Vørn at liva upp til politisku ætlanirnar
Elmar Højgaard, stjóri á Vørn, sigur at hóast nýggj fiskivinnulóggáva er samtykt í løgtinginum verður tað sera trupult hjá Vørn at røkja tær skyldur sum nýggja politisku ætlanirnar krevja av stovninum.
Lógin um sjófeingi er lýst og komin í gildi, men av tí at vit hava framvegis hava fiskidagar undir Føroyum, so er broytingin ikki stór fyri heimaflotan enn.
Elmar Højgaard, stjóri á Vørn, sigur við Norðlýsið at VØRN á fundi við Fíggjarnevnd løgtingsins gjørdi greitt, at fyri at kunna umsita nýggju fiskivinnulóggávuna, fekk stovnurin brúk fyri nógv fleiri fólkum og hann er nú farin at ótolnast.
- Tað er átrokandi neyðugt at Vørn far meiri pening til at dagføra virksemið hjá stovninum. Øll vita at Tjaldrið liggur størri helvtina av árinum, tí peningur ikki er til manning og drift annars. Fyri árum síðan høvdu vit 4 eftirlitsfólk og fleiri eygleiðarar í føstum starvi. Hesi eri at kalla øll burtur. Vit fara nú at seta tveir eygleiðarar, men enn manglar nógv í og tað hevur tað gjørt í nógv ár.
- Vit hava fingið eina lítla tilsøgn um hægri játtan í samband við komandi fíggjarlóg, men seinastu mongu árini hevur eingin politiskur vilja verið til at játta pengar til Vørn hóast politisku krøvini til stovnin eru alsamt vakandi, sigur Elmar Højgaard, stóri á Vørn.


text:
Orð: Øssur Berghamar
Lag: Eyðun á Lakjuni
Viðmerking: Yrktur í 2013.
At vera barn í Føroyum er ein signing undurfull,
ein gáva stór, sum mær varð givin við.
At ganga frítt á eingjum grønum, hoyra áartutl
frá løki rennandi við garðalið.
Eg gleðast kann um lívið og um sólina sum sær.
og fuglar fríar, flúgvandi í nánd.
Og fjallatindin, sum seg hevjar yvir dal og skarð
her omanfyri føgru sjóvarstrond.
Lív og leikur í dreymanna landi,
børn ið spæla á sandi.
Tá vetur er og kavi legst, tá frøist hjarta mítt,
í mánalýsi hómast stjørnuskot.
Men tá ið várið kemur, klipp frá tjøldrum hoyrast frítt,
Tá gleðist eg um vársins milda lot.
Tó, fjálgt er innandurað, hugnaligt í stovu er,
har saman eru tey, mær standa nær.
Vit luta ymsar dreymar, um hvat framtíðin, hon ber,
tey biðja Harran um at fylgja mær.
Hann, sum ynskir at vera mín faðir,
veit um alt tað, ið bagir.
Tí Jesus barnavinur var, tá hann gekk niðri her,
hann kærleiksfult tók børnini í favn.
Og hann er nú mín frelsari, sum trygt og væl meg ber
ígjøgnum lívið inn í himmalhavn.


text:
- Hetta snýr seg ikki um loysing.
- Har er eingin ætlan um at fara úr ríkisfelagsskapinum.
Hetta var greiði boðskapurin, sum ávikavist Magni Arge og Sjúrður Skaale, fólkatingsmenn, settu fram á Fólkatingi í gjár, tá ið aðalorðaskifti var um ríkisfelagsskapin.
Stjórnarskipanin, sum í hesum døgum kemur til viðgerðar í Føroyum, skal ætlandi til fólkaatkvøðu í Føroyum á heysti 2017, og tí var stórur spenningur um, hvat danska stjórnin fór at melda út. Danski forsætisráðharrin kunngjørdi ta gomlu støðuna hjá donsku stjórnini: Føroyingar mugu velja longu nú.
- Antin verður stjórnarskipanin gjørd fyri ein sjálvstøðugan stat í framtíðini. Ella er tað ein skipan, sum skal galda, meðan Føroyar og Grønland eru í rikisfelagsskapinum, segði Lars Løkke Rasmussen.
Velja føroyingar ríkisfelagsskapin, skal stjórnarskipanin passa inn í løgfrøðiligu karmarnar, sum danska grundlógin setir, segði Lars Løkke Rasmussen. Og tað er danska løgmálaráðið, Justitsministeriet, sum tulkar grundlógina, gjørdi hann púra greitt.
Óhóskandi uppíblanding
Fólkatingsmaðurin fyri Tjóðveldi, Magni Arge, vísti á, at stjórnarskipanin hevur sera stóran fólkaræðisligan týdning fyri Føroyar. Og tí er tað Føroya løgting og Føroya fólk, sum skulu taka avgerðina. Uttan uppíblanding úr Danmark.
- Eg skilji ikki misálitið hjá donsku stjórnini á evnini hjá tí føroyska fólkinum til at standa fyri arbeiðnum at orða, viðgera og avgera eina stjórnarskipan fyri okkara egna land, seðgi Magni Arge.
Magni Arge segði beinleiðis, at danska stjórnin einki fær burturúr at leggja fótonglar í vegin fyri fólkaræðisligu tilgongdini.
- Eg haldi, tað er óhóskandi uppíblanding, tá ið forsætisráðharrin ferð eftir ferð illgitir ætlanina og krevur ein skilnað millum eina stjórnarskipan innanfyri ella uttanfyri ríkisfelagsskapin. Hetta snýr seg ikki um loysing. Hetta snýr seg um at styrkja grundina undir føroysku tjóðini, og tað skal føroyska fólkið avgera. Um Føroya fólk einaferð seinni avger at loysa, so skal støða takast til tá, um tað krevur eina aðra stjórnarskipan, segði Magni Arge millum annað.
Vónsvikin av Løkke
Í somu løtu, sum Fólkatingið viðgjørdi ríkisfelagsskapin, sótu føroysku floksformenninir í Tinganesi og viðgjørdu, hvussu farast skal víðari við nýggju stjórnarskipanini.
- Har er eingin ætlan um at fara úr ríkisfelagsskapinum, gjørdi Sjúrður Skaale, fólkatingsmaður fyri Javnaðarflokkin, púra greitt í Fólkatinginum.
Sjúrður Skaale vísti á, at ríkisfelagsskapurin er nógv rúmligari enn grundlógin er, og tí mælti hann til, at orðingar um grundlógina verða hildnar uttanfyri. Hann undraðist á, at danski forsætisráðharrin segði tað vera danska løgmálaráðið, sum ger av, hvat ber til og ikki.
- Eg bleiv vónsvikin, tá ið forsætisráðharrin í sínari frágreiðing setir javnatekn millum grundlógina og ríkisfelagsskapin. Eg bleiv eisini vónsvikin av, at hann sigur tað vera danska løgmálaráðið, ið skal tulka grundlógina, tí harvið sigur hann eisini, at tað eru embætisfólkini ið gera av, hvat vit kunnu og ikki kunnu politiskt, segði Sjúrður Skaale.
Grundlógin sigur ikki eitt orð um ríkisfelagsskapin. Kortini hevur embætisverkið hjá stjórnini øðrumegin roynt at gera grundlógina nógv størri, enn hon er, og hinumegin at krympa veruleikan, soleiðis at hann er minni, enn hann er, vísti Sjúrður Skaale á. Hann mælti tí til ta rúmligu tulkingina, sum hevur gjørt ríkisfelagsskapin til tað, hann er vorðin.
- Søgan vísir, at tað er tá politikararnir hava tikið málið í egnar hendur og sett betongtulkingarnar av grundlógini til síðis, at ríkisfelagsskapurin er vaksin, segði Sjúrður Skaale.


text:
Undan 1/4. finaluni í Løgmanssteypinum : HB – EB/Streymur Eftir trivaliga sigurin móti MB í 1. umfari, varð greitt, at EB/Streymur, sum fyri nøkrum árum síðani var heilt stóra steypaliðið, stóð næst fyri tørni. EB/Streymur vann, eftir longda leiktið
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"I don't know the key to success, but the key to failure is trying to please everybody." -Bill Cosby


text:
Tíðindafundur
Kristina Samuelsen, advokatur, ið er sett sum kanningarstjóri sambært § 38, stk. 2 í Stýrisskipanarlógini, fer hósdagin, 26. apríl 2018, at handa Formansskapinum í Løgtinginum frágreiðing sína í sambandi við kanning hennara av, um ávikavist Høgni Hoydal, landsstýrismaður í fiskivinnumálum, hevur umsitið sítt málsøki á lógligan hátt í sambandi við flyting av veiðiloyvum, og um Aksel V. Johannesen, løgmaður, hevur røkt eftirlitsskyldu sína á fullgóðan hátt.
Í hesum sambandi verður tíðindafundur í Løgtinginum, fundarhøli 1, hósdagin 26. apríl 2018, kl. 11, har kanningarstjórin fer at leggja niðurstøðu sína fram alment. Aftan á framløguna verður høvi hjá fjølmiðlunum at seta kanningarstjóranum spurningar um kanningina.


text:
Fylgjara við til sjúkuviðgerð
Sjúklingurin ferðast vanliga einsamallur til viðgerðarstaðið.
Um mett verður, at støðan hjá sjúklinginum av heilsuávum viðførur, at hesin ikki kann ferðast einsamallur, verður heilsustarvsfólk send við sjúklinginum sum fylgjara til viðgerðarstaðið.
Gera heilt serlig viðurskifti seg galdandi, kann ein persónur- vanliga avvarðandi- verða ávístur at fara við sjúklinginum sum fylgjara.
Sjálvboðin fylgjari
Sjúklingar kunnu tó altíð taka fylgjara við, og sjálvi bera kostnaðin. Í slíkum føri ber til at bóka ferðaseðil saman við sjúklinginum hjá Uttanlandstænastuni á Landssjúkrahúsinum.
Til ber hjá sjálvbodnum fylgjarar at bóka bústað á Sjúklingahotellinum Tórshavn, við sjálvi at seta seg í samband við sjúklingahotellið
á tlf: +45 77336464.
Sí prísir fyri hoteluppihald á heimasíðuni hjá Sjúklingahotellinum Tórshavn.
Tak niður faldara her, við meiri nágreiniligari vegleiðing til sjúklingar, sum skulu í viðgerð uttanlands.


text:
Liri (steinbítaættin)
Anarhichas minor Olafsen, 1772
Stødd: Liri verður upp í 180 cm langur, men er vanliga ikki longur enn 120 cm.
Dýpi: Hann er úr umleið 25 metra dýpi niður á 600 metra dýpi.
Litur: Hann er gulgráur-tanggrønur við nógvum, heldur stórligum, gulbrúnum, myrkum- svørtum blettum á høvdi, baki og síðum, ljósari undir búkinum. Afturrondin á stertinum er ljós.
Lýsing: Liri er nakað mjávaksin fiskur, hann er hægri, enn hann er breiður. Hann hevur eina ryggfjøður av nakkanum aftur í klingruna. Hann hevur eina gotfjøður frá gotinum aftur í klingruna. Hann hevur heldur lítlan stert, stórar uggafjaðrar og ongar búkfjaðrar.
Høvdið er lítið og rundleitt, tykist nakað kubbut, við stuttari og rundari gron. Hann hevur stórar, framstandandi og avrundaðar, sterkar tenn. Hann bítur ógvuliga fast. Hann hevur smá eygu, ið sita rættiliga tætt saman, ovarlaga á høvdinum.
Eyðkenni: Liri kennist frá øðrum steinbítasløgum serliga á tí blettutu skræðuni. Høvdið er lutfalsliga størri enn á steinbíti.
Týdningur: Liri verður avreiddur, men nøgdirnar eru ikki stórar.
da: Plettet havkat, en: Spotted catfish, fr: Loup tacheté, ís: Hlýri, no: Flekksteinbit, tý: Gefleckter Katfisch
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Í løtuni arbeiði eg við einari verkætlan hvørs endamál er at kanna føroysku migratiónsmentanina Granskingin inniber eina kvalitativa, fleirhættað tilgongd at kanna ung fólk í Føroyum. Talan er um tveir ymsir aldursbólkar av ungum úr øllum Føroyum.
Onnur granskingarverkætlan, sum eg arbeiði við snýr seg um útlendingar í Føroyum og, hvussu hesi uppliva at flyta til eitt lítið oyggjasamfelag sum Føroyar. Verkætlanin inniber kvantitativa og kvalitativa háttaløg.
Onnur granskingarøkið, sum eg havi áhuga fyri eru m.a.:
- Kynsmentan
- Forbrúk
- Barna- og ungdómsgransking


text:
Føroyska U17 landsliðið í fótbólti hjá dreingjum tapti í gjárkvøldið 2-0 móti Noregi. Liðið varð revsað upp á síni mistøk, men hóast hetta vóru glottar at hóma.
- Eg kann ikki seta fingurin á avrikið hjá spælarunum, men í altjóða fótbólti verður tú revsaður fyri mistøkini. Tað blivu vit í dag. Annars er talan um eitt gott avrik, har vit skapa tríggjar stórar málmøguleikar, sigur Áki Johansen, U17-landsliðsvenjari við heimasíðuna hjá Fótbóltssambandi Føroya.
Føroyska liðið kom afturum eitt korter inn í fyrra hálvleik. Eitt innlegg kom úr høgru, sum føroyska verjan ikki fekk ruddað burtur. Robin Skrogstad slapp til skot og so var 1-0 til gestirnar.
Sí myndir her.
Í seinna hálvleiki er føroyska liðið væl við og koma til fleiri innlegg, men tað allar síðsta manglar í. Miðskeiðis í seinna hálvleiki kemur innlegg innfyri frá føroyingum, men norðmenn fáa fatur á bóltinum og seta skjótálop í gongd. Enn einaferð setti Robin Skrogstad bóltin í netið og so var 2-0, sum gjørdist endaliga úrslitið.
Næsti dystur hjá føroyska liðinum er hósdagin klokkan 15, tá Føroyar og Kina bresta saman á Tórsvølli.


text:
Brasilianski fótbóltsúrmælingurin, Ronaldinho, hevur alment boðað frá, at hann stuðlar høgravíðgongda flokkinum Partido Social Cristao, ið serliga ger um seg við stríði sínum móti javnrættindum hjá kvinnum, samkyndum og átrúnarligum minnilutum.
Brandar Heðinsson hevur skrivað,
Forsetaval skal vera í suðuramerikanska stórveldinum, Brasil, í 2018. Forsetavalið er merkt av, at fyrrverandi javnaðarforsetin, Dilma Rousseff, var ákærd fyri mutur og koyrd úr forsetasessinum. Tað var helst høgra andstøðan í førdi stríðið ímóti Rousseff. Hetta hevur somuleiðis givið høgravonginum ein óvæntaðan framburð í veljarakanningum í tí annars søguliga vinstravenda heimspartinum.
Ronaldinho og Bolsonaro
Ronaldinho, ið serliga skaraði framúr í síni tíð í F.C Barcelona, stuðlar víðgongda høgravenda valevninum, Jair Bolsonaro. Bolsonaro er serliga kendur fyri ógvusligu útsagnir sínar móti kvinnum og samkyndum. Millum annað svarar hann sosialistiskum kvinnum, ið harta tær mongu neyðtøkurnar av kvinnuligum fangum undir einaveldiðstíðini, at tær ikki eru verdar at neyðtaka. Tær eru sambært honum grenj, grussur og gívrar.
Umframt at vera hart ímóti flóttafólkum, samkyndum og fyri deyðarevsing, ynskir Bolsonaro at geva brasilianska herðinum víðfevndar heimildir at nýta vald móti lóggevandi og dømandi valdinum og at nýta vald móti mótmælisfólki.
Bolsonaro var hernaðarkapteinur undir einaveldistíðini og greið drøg av fasismuni síggjast aftur í boðskapi hansara.
Ronaldinho upp í politikk
Ronaldinho er sæddur saman við Bolsonaro fleiri ferðir, og prát hevur verið um,at Ronaldinho skal skifta fótbóltskarieruna út við eina politiska lívsleið – hetta er tó bert óváttaðar gitingar.
Flokkurin boðaði um jóltíðir miðlum frá, at ongin avtala er gjørd millum Ronaldinho og flokkin um uppstilling til brasilska tjóðartingi, men at tey vóna, at hann tekur avger um at stilla upp.
Bolsonoro fær góða undirtøku í veljarakanningum. Hann stendur til at fáa 19% av atkvøðunum, um val var í dag, og tað er næststørsta undirtøkan ímillum veljarar.


text:
Kornvelting hevur ikki verið vanlig í Føroyum seinastu nógvu árini. Á Búnaðarstøðini í Kollafjarðardali eru royndirnar við kornskurðinum so mikið góðar, at tey nú eggja føroyskum bóndum at fara undir kornvelting eisini.
- Størsti fyrimunurin við at sáa korn er, at við vakstrarskifti í grøðini, gerst jørðin nógv betri, eitt nú við at hálmurin verður pløgdur niður í moldina, og hetta gevur nógv betri dren og harvið eisini størri úrtøka, tá gras verður sátt aftur, sigur Jens Ivan í Gerðinum, búnaðarfrøðingur, sum nú arbeiðir hjá MBM Búrøkt, men hevur verið knýttur at kornverkætlanunum í Kollfjarðardali seinastu seks árini.
Fyrstu árini vóru royndir gjørdar við ymsum sløgum av bygg í smærri mátistokki. Bygg er tað kornslagið, sum søguliga hevur verið dyrkað í Føroyum og á okkara leiðum annars. Funnið varð fram til, at eitt íslendskt byggslag av slagnum Kría var best egnað í Føroyum. Seinastuni eru størri akrar sáddir við hesum kornslag, bæði við Roynarstøðina í Kollafjarðardali, men eisini aðrastaðni, eitt nú á Vatnaskørðum.
- Trupulleikin hevur verið, at vit ikki hava havt nakra maskinu at skera og treskja kornið. Tær stóru maskinurnar – tað danir t.d. kalla mejetærsker – eru so tungar, at tær ikki kunnu brúkast í Føroyum, greiðir Rólvur Djurhuus, ráðgevi á Búnaðarstøðini frá.
Fingu treskju úr Noregi
Í ár eydnaðist tað so at fáa hendur á eini lættari brúktari treskju, sum hevur staðin óvirkin hjá einum bónda í Norðurnoregi, sum hevur skaffað sær størri og meira effektivt amboð.
- Hóast talan er um eina 50 ára gamla slóttutreskju, so eydnaðist royndin væl. Vit skóru akurin í Kollafjarðardali í gjár við góðum úrsliti. Vit óttaðust eitt sindur fyri, at maskinan kanska fór at koyra seg fasta, tí vit hava havt so vátt heyst í ár, men tað var ongin trupulleiki, greiðir Rólvur Djurhuus frá.
Sum skilst so gjørdist úrtøkan ikki tann heilt stóra – nakrar sekkir av byggkorni – men tann orsøkin er, at tað var liðið heldur langt út á heystið áðrenn maskinan kom til landið, greiðir Jens Ivan í Gerðinum frá.
Vónin hjá Rólvi Djurhuus og Jens Ivani í Gerðinum er nú, at bóndur kring landið nú taka avbjóðingina upp, og fara at dyrka korn á sínum lendi.
- Vit hava nú eina maskinu at læna út, sum kann skera og treskja kornið. Tað hevði nú verið gott, um vit kundu fingið stuðul frá tí almenna at flyta maskinuna runt millum bøndurnar, heldur Jens Ivan í Gerðinum.
Til øl og whiskey
Nú er bygg ikki tað, sum verður brúkt mest í bakstri, men bygg er vanliga rávøran í ølbrygging og brenning av whiskey, so roknað verður við, at kornið kann verða selt til bryggjaríini og so til matstovur, sum eisini brúka bygg á sínum matarlepum.
Sambært Jens Ivani í Gerðinum eru fyrimunir við korndyrking, eisini hóast kornið ikki megnar at búnast, tí óbúnað korn er gott fóður, sum kann blandast í súrhoyggið, eins og hálmframleiðslan kann avloysa tær stóru mongdirnar av hálmi, sum verða innfluttar til at stroya í básar og fjós. Tí er ikki óhugsandi, at meira vældámd kornsløg sum hveiti og havri eisini verða dyrkað í Føroyum, um bøndurnir taka við avbjóðingini.
Treytin er, at kornið verður sátt í bø, ið er so mikið væl drenaður, at maskinur kunnu koyrast á honum. Við hesi gomlu slóttuteskjuni, ið nú er skaffað, ber til at heysta kornið í Føroyum, men føroyska lendið verður ongantíð so væl egnað, at tað kemur at megna at halda eina av stóru terskjunum, sum bøndur aðrastaðni brúka til kornskurð nú á døgum, og sum kunnu viga upp í 50 tons.
Byggakurin í Kollfjarðardali varð sáddur 29. mai, og hóast summarið var
vátt, búnaðist akurin væl. (Mynd: Búnaðarstovan)


text:
Orð: John H. Sammis
Lag: Daniel Brink Towner
Týtt: Victor Danielsen
Upprunaheiti: Trust and obey
1. Um vit trúgva á Gud,
um vit lýða vár Gud,
hvussu ljós er tá ikki vár leið!
Tann, ið lýða vil hann,
tann, ið lítur á hann,
fær at síggja, Gud svíkur hann ei.
Niðurlag: Lýða vár Gud,
hava trúgv til vár Gud,
tað er leiðin til lukku:
Lýða, trúgva á Gud.
2. Eingin bylgja kann slá,
eingin ódn okkum ná,
tá ið Gud er vár borg og várt skjól;
eingin nátt er ov long,
eingin leið er ov trong,
tá ið Harrin er skjøldur og sól.
3. Ei er byrðin ov tung,
ei er økslin ov ung,
bert vit vita, at Harrin er við;
eingin sorg, eingin neyð,
hvørki lív ella deyð,
okkum sakar við hansara lið.
4. Harrans kærleik í barm,
Harrans megi í arm,
tað fær tann, sum vil lýða vár Gud;
Harrans gleði í sál,
Harrans vilja sum stál,
tað fær tann, sum vil trúgva á Gud.


text:
14. Aug 2015
Skráin fyri Sjómannadagarnar, sum byrjað mánadagin er nú dagførd: Klaksvíkar Kommuna og EIK eru høvuðsstuðlar og mikudagin undirskrivaðu Ólavur Jensen, leiðari fyri marknaðardeildina í EIK og Trúgvi Hoydal Poulsen, leiðari fyri deildina hjá EIK í Klaksvík,sáttmála saman við Karl Birgir Isaksen, umboðandi Føroya Sjómannadag. ...
14. Aug 2015
Bjarni Arnason, stjóri í grannskoðaravirkinum NUMO fer mánakvøldi kl. 19, at hava fyrilestur í EIK í Klaksvík um búskaparligu gongdina hjá útróðrarflotanum í Klaksvík samanborið við gongdina hjá línuskipum. Bjarni Arnason sigur við Norðlýsið at um hugt verður eftir tølum seinastu...
12. Aug 2015
Føroya Sjómannadagur ger nógv burturúr føroysku træseglskipunum á Sjómannadegnum 2015 samstundis sum Merkið verður meira eyðsýnt á Sjómannadegnum. Foreldur við børnum sum ynskja at verða við umborð tá sluppirnar koma inn eftir vánni kunnu melda til í deildini hjá EIK í KlaksvíkLeygarmorgunin kl. 09.00 hittast...
03. Aug 2015
Nýggi brunnbáturin hjá Bakkafrost “Hans á Bakka” kemur til Klaksvíkar á Sjómannadegnum leygardagin tann 22. august 2015. Brunnbáturin telist millum heimsins mest framkomnu á sínum øki og kann føra 450 tons av livandi fiski. Skipið hevur nýggjastu tøkni og serliga útgerð...
21. Jul 2015
Stór fiskabuffe, Træseglskip, kappróður, vatnkríggj, kappingar, fyrilestrar, kjakfundir, útferðir og ikki minst undirhald í heimsklassa við Pipar Salt o.a.m.... Skráin fyri Føroya Sjómannadag 2015 er merkt av at 70 ár eru liðin síðan Seinri Heimsbardagi endaði har Føroyar mistu umleið halvtriðahundrað sjómenn av...
23. Aug 2014
Fiskikappingin hjá børnum, sum Føroya Sjómannadagur fyriskipaði í dag gekk bara heilt væl. Okkurt ælið var, men ikki meira enn so enn at fólk hugnaðu sær á Kósabrúnni.Fleiri myndir HER ...
22. Aug 2014
Á sjómannadegnum hevur Edward Fuglø framsýning í Spaniastovu við uppruna barnabókamyndum. Meðan Lydia Petersen og Magna Auðunsson hava framsýning í Miðstovuni. Framsýningin er frá kl 9-18. ...
22. Aug 2014
Í kvøld kl. 18 byrjar fiskikapping á Kósabrúnni og síðani kl. 19 leggja skip at Kósabrúnni og so verður farið í Vatnkríggj. Brimil er í løtuni upptikin av vaktar uppgávum og verður tí neyvan tøkur til vatnkríggið. Tað stendur tí á at skaffa nóg mikið...


text:
200 sponsk sjófólk, sum ikki hava fingið pensjón, eftir at hava starvast á norskum skipum, hava saksøkt norska statin. Málið byrjar í tingrættinum í Oslo í dag. Sponsku sjófólkini og avvarðandi teirra hava stevnt norska statinum ígjøgnum
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tann, sum gevur fyri at móttaka, hevur ikki givið.
Lucius Annaeus Seneca


text:
9. mars 2017
Nú sleppa hitapumpur undan merivirðisgaldi
Í næstu viku fer Løgtingið at undir viðgerðina av uppskotinum hjá teimum fimm tingfólkunum, Bjørt Samuelsen úr Tjóðveldi, Kristiannu Winther Poulsen úr Javnaðarflokkinum, Jógvani Skorheim úr Sjálvstýrinum, Honnu Jensen úr Framsókn og Sonju Jógvansdóttir, um broyting í løgtingslóg um meirvirðisgjald (mvg endurrindan til el riknar hitapumpuskipanir).
Kelda: in.fo
Uppskotið snýr seg um, at fólk sum fáa sær grønar orkuskipanir at hita sær húsini við, sum til dømis hitapumpu ella jarðhita, fáa endurrindað mvg av íløguni.
Les alla greinina her


text:
Latið inn hevur Jóna Maria hin Mik, 11/06/2014 - 19:16
Í samband við Skúvoyarferðina hava vit leigað Jósup at sigla okkum beinleiðis til Skúvoyar leygardagin og heim aftur sunnudagin.
Latið inn hevur Óli A. Reinert ... hin Mik, 11/06/2014 - 17:44
Tað er nú einaferð so, at Skúvoyggin, og tað sum har er fyrifarist, er ein rættiliga týdningarmikil partur av føroyingasøgu. Skúvoyarbrøðurnir Brestir og Beinir eru høvdingar í oynni um somu tíð, sum Havgrímur er høvdingi í Suðuroy.
Latið inn hevur Jóna Maria hin Mán, 02/06/2014 - 12:03
Sum tit flestu vita, eru vit boðin til Skúvoyar tann 14. juni. Vit fara at heita á fólk at melda til so skjótt sum møguligt, tí ein sovorðin túrur skal organiserast væl, bæði av teimum, sum taka ímóti okkum og av okkum sjálvum eisini. Til dømis hava vit ikki enn heilt tikið støðu til, um vit fara vit rutibátinum yvir Sandoynna, ella um vit skulu leiga bát av Gomlu Rætt beinleiðis til Skúvoynna.
Latið inn hevur Jóna Maria hin Týs, 20/05/2014 - 16:48
Hey tit, nú nærkast kvæðacruisin til Íslands. Vit gleða okkum og vóna at veðrið verður til vildar. Sum tað sær út nú, so verður fínasta veður.
Latið inn hevur Jóna Maria hin Týs, 20/05/2014 - 16:35
Latið inn hevur Jóna Maria hin Týs, 20/05/2014 - 16:19
Fleiri hava spurt um útferðir.
Týsdagin 27. verður útferð til Neskaupstað frá kl. 10:30 til 17:00. Kostnaðurin er kr. 195,-.
Mikudagin 28. verður skipað fyri gongutúri á Seyðisfirði við frásøgufólki, kostnaður kr. 85,-.
Tilmelding er við at venda sær til Smyril Line 34 59 00.
Latið inn hevur Helga Maria hin Týs, 13/05/2014 - 18:45
Hey tit, vit fara aftur komandi sunnukvøld 18/5 kl. 20,00 í Skansastovu at "repetera"Kjartan Ólavsson
Latið inn hevur Helga Maria hin Mán, 05/05/2014 - 12:43
Komandi sunnukvøld 11/5, kl. 20,00 fara vit í Skansastovu at "repetera" Kjartan Ólavsson, sum Tøkum Lætt skal kvøða á kvæðatúrinum til Íslands.Komið! Gott í tykkum :)
Latið inn hevur Jóna Maria hin Sun, 27/04/2014 - 12:35
Sunnukvøldið 27 apríl er okkara síðsta dansikvøld eftir skránni (man veit aldrin hvat kann hendaJ
Latið inn hevur Jóna Maria hin Hós, 17/04/2014 - 20:57
Nú er føstan skjótt liðug, (hvar er hon farin--?) og vit fara í gongd við dansin aftur. Sum vant verður dansur 2. páskakvøld í Skansastovu, byrjað verður kl. 22. Vit gleða okkum at síggja tykkum aftur:) Øll eru hjartaliga vælkomin!
Síður


text:
Árskort til allar heimadystir
04. Okt 2018
Nú ber til at ogna sær eitt árskort frá StÍF.
les meir
Kim Larsen Tribute í Bygdahúsinum á Strondum
03. Okt 2018
Leygarkvøldið 13. oktobur kl. 20:00 fagna vit Kim Larsen í Bygdahúsinum á Strondum.
les meir
Aðalfundur 25. septembur
24. Sep 2018
Týskvøldið 25. septembur bjóðar StÍF til aðalfund í Stranda Skúla.
les meir
Klaksvíkingar og kollfirðingar á vitjan
22. Sep 2018
Í morgin, sunnudagin 23. septembur, er Ítróttarhøllin á Skála karmur um dystir móti kvinnunum úr Stjørnuni og monnunum úr KÍF.
les meir
Ein øðrvísi venjing hjá kvinnunum
25. Aug 2018
Fyri at virka á vøllinum er gott við sosialum og stuttligum tiltøkum. Kvinnurnar samlaðust fyrr í vikuni ...
les meir
Stuðulsrenning 19. septembur
22. Aug 2018
Mikudagin 19. septembur 2018 skipar StÍF fyri stuðulsrenning við Bygdahúsið á Strondum.
les meir
Foreldrafundur 21. august
17. Aug 2018
Foreldrafundur 21. augustÍ sambandi við at hondbólturin skjótt byrjar aftur, bjóða vit til foreldrafund í biografsalinum í Bygdahúsinum á Strondum týskvøldið 21. august kl. 18.Á...
les meir
U18 á veg til Georgia: StÍF væl umboðað
08. Aug 2018
Fyri eini góðari viku síðani fingu vit boðini um at heili tríggir StÍF leikarar vóru úttiknir til U18-landsliðið hjá monnum.
Ivan Mrdalo, Martin Danielsen og Andri K. Hansen eru nú á veg til Tbilisi i Georgia ...
les meir


text:
Eplafestivalurin 2018: Leif Sørensen í vakstrarhúsinum
Borðhald í Veltuni
Á Eplafestivalinum verður høvi at sessast til búgvið borð í vakstrarhúsinum, sum Veltan í samstarvi við Betri setti upp fyrr í ár.
Leif Sørensen hevur sett saman eina matskrá við 5 rættum, sjálvsagt við føroyskum rávørum og grønmeti frá Veltuni.
Forkunnuga borðhaldið hevur sjálvsagt avmarkaða atgongd, og verður tí endurtikið tríggjar ferðir leygardagin 29. september kl. 17.00, 19.00 og 21.00.
Atgongumerki
Keyp atgongumerki her!
Prísur: 495,- fyri hvønn.
Høvi verður at keypa vín og øl afturvið á staðnum.


text:
Fólkaræði
Fólkaræði er ein stýrisskipan har ið fólkið við fólkavaldum umboðum hevur politiskt vald. Fólkaræði eitur á grikskum demokrati. Demokrati er sett saman av demos, sum merkir fólk, og kratia, sum merkir stýri, ræði ella veldi. Í einum fólkaræðisligum samfelagi hava allir landsins borgarar atkvøðurætt. Har ið fólkaræði er, ræður meirilutin, men hugsar tó um áskoðanina hjá minnilutanum. Fólkaræði er eisini, at øll eru líka fyri lógini, og at øll hava frítt at skriva, tala og hugsa innan lógarinnar karmar. Í Føroyum og í Grønlandi eru fólkaræðisligu rættindi borgaranna tryggjað í donsku grundlógini.
Fólkaræði kann bólkast í fleiri skipanir. Mest vanliga uppbýtið er millum beinleiðis fólkaræði og umboðandi fólkaræði. Beinleiðis fólkaræði varð nýtt í gamla Grikkalandi, og varð skipað sum fundir við stórari fjøld, sum kom saman fyri at taka støðu til politisk mál. Ein nútímans háttur av beinleiðis fólkaræði verður brúktur í t.d. Kalifornia og Sveis, har fólkaatkvøður í stóran mun verða nýttar. Umboðandi fólkaræði er eitt meira avmarkað og óbeinleiðis fólkaræði, har borgarar við jøvnum millumbilum koma saman at velja sær nýtt ting, og á tann hátt nýta sín fólkaræðisliga rætt til ávirkan. Teir valdu tinglimirnir eru sostatt umboðsmenn hjá veljarunum og skulu røkja áhugamálini hjá teimum. [1]
Keldur[rætta | rætta wikitekst]
- ↑ Heywood, A. 2000. Key Concepts in Politics. New York City, NY: Palgrave Macmillan. ISBN 9780312233815. Page 126.


text:
Orð: Lina Sandell
Lag: Charles C. Converse, Leivur Guttesen
Týtt: Victor Danielsen
1. Eg fái alt; tað varir um at bíða
enn eina stund í trúgv og halda vakt;
hvør seint enn tíðin mangan tykist líða,
eg fái alt, sum Harrin hevur sagt.
Um her eg mangt enn eina stund má sakna
og mangan vildi meiri kent og sæð,
ein dag eg skal til fulla skoðan vakna,
og kanska, áður enn eg gruni tað.
2. Eg fái alt – ta hvíld, sum Harrans vinir
av royndum kenna, veik hon mangan er,
tann felagsskap við døtur Guds og synir,
sum mær so mangan longdist eftir her;
eg fái alt – eitt ævigt lív við teimum,
sum eitt í Gudi eru vorðin øll,
tá ið úr hvørjum stað um allan heimin
vit syngja lovsong har í høgu høll.
3. Eg fái alt – tað, sum eg læt av mínum,
alt tað, sum fyri Harran upp eg gav;
hann, sum so eymur syrgir fyri sínum
og lyftir teirra tungu byrðar av,
man hann tá vilja skylda teimum nakað!
Nei, teirra vón hann ikki svíkja kann!
Tey hundraðfalt av hond hans skulu taka
tað, sum í trúgv tey lótu fyri hann.
4. Eg fái alt. So stilla hjartans iva
og ger meg nøgdan, Harri, bert við teg!
Tú, fyri hvørjum hav og vindur biva,
legg niður bylgjurnar, ið hótta meg!
Um tað og tað eg her vil fegin eiga,
og bíðitíðin mangan langlig er,
lat hesa uggan hvønn ein spurning greiða:
Ver stillur bert! Tú fært tað einaferð.


text:
FØROYA BÍBLIUSKÚLI
FØROYA BÍBLIUSKÚLI
- fimmti ár liðin
Poul Jóhan Djurhuus skirvar:
Tann 01. oktober 2018, vóru liðin 50 ár síðan Føroya Bíbliuskúli byrjaði.
Skúlaárið var frá 01. oktober í 1968 til juni 1969. Sekstan næmingar fluttu inn í nýbygda legubygningin Zarepta at búgva teir 9 mánaðirnar, ið skúlin var. Tað vóru trúboðararnir Brynleif Hansen, sáli og Zacharias Zachariassen, sáli, sum, væl stuðlaðir av Páll Poulsen, trúboðara, tóku stig til skúlan.
VISIÓNIN
Tað vóru 16 næmingar í alt. Visiónin var, at ein føroyskur
bíbliuskúli skuldi setast á stovn í Føroyum, sum skuldi verða eitt stað hjá ungdóminum í samkomunum har hann kundu mennast andaliga, men ávís viðurskifti gjørdu, at skúlin bert varð tað eina árið, hóast lýst varð til annað árið.
LESTRARSKRÁIN
Lestrarskráin á skúlanum var breið og gevandi: Undirvíst varð í yvirliti yvir Gamla og Nýggja Testamenti. Zacharias Zachariassen undirvísti í Mósebókunum og Jeremiasar bók. Eisini undirvísti Zacharias í enskum og føroyskum.
Brynleif Hansen undirvísti í Efesusbrævinum, og eisini gav hann undirvísing í prædikulæru. Av tí at Brynleifi lá nógv á sinni eisini at virka í Frankaríki, so gav hann nakað av grundleggjandi undirvísing í fronskum.
Páll Poulsen undirvísti í báðum Timoteusarbrøvunum.
Hans Sivertsen, sum tá ikki var fluttur til Grønlands, undirvísti næmingunum í virki Heilaga Andans.
Andrew Sloan, sáli, sum var innarliga í kirkju- og samkomusøgu gav teimum 15 næmingunum hollan kunnleika um hetta evnið. Hann undirvísti eisini í Hebrearabrævinum.
Tað varð undirvíst í øðrum evnum eisini.
Aðrir lærarar vóru eisini so sum Osvald Kjærbo, Jákup Olsen úr Søldarfirði, Kaj Johannesen, Petur Háberg og Jógvan Skýlindal, sum allir eru farnir hiðani. Útlendskir bíbliulærarar vitjaðu eisini á Føroya Bíbliuskúla.
TILKNÝTI TIL SAMKOMU
Hesar níggju mánaðirnar á Føroya Bíbliuskúla vóru næmingarnir knýttir, ávíkavist til samkomurnar Kedron í Sørvági og Salem í Miðvági. Í Miðvági høvdu næmingarnir ábyrgdina av sunnudagsskúlanum í Salem, sum tá var ein stórur sunnudagsskúli. Sunnukvøldsmøtini í Kedron og Salem vóru sannar oasir, har næmingarnir høvdu frælsi at royna síni evni, bæði til sang, tónleik, vitnisburð, talu og barnaarbeiði. Tað var gott samstarv millum nevndu samkomur og næmingar og lærarar á Føroya Bíbliuskúla.
MATGRERÐ
Í køkinum, har matgerast skuldi hvønn dag, bæði til næmingar, lærarar og arbeiðsfólk, var tað Else, kona Brynleif Hansen, sum stóð fyri matgerðini, saman við Katie Poulsen. Kvinnur úr øllum samkomunum komu í Zarepta at geva eina hond við í køkinum, sum lætti nógv um.
PRAKTISKT ARBEIÐI
Hvønn dag eftir døgurða var praktikst arbeiði frá klokkan 13:00 til 15:00, sum allir næmingarnir skuldu taka lut í. Arbeiðið umfataði ymiskt máliarbeiði í Zarepta, grava drenrennir á økinum, seta hundraðtals trøð niður, sum tó aldri komu fyri seg og annað arbeiði. Kvinnuligu næmingarnir fingu sínar uppgávur frá Elsu, ávíkavist í køkinum og aðrastaðni í húsinum, so sum at rudda gera reint.
VITJAÐU UM LANDIÐ
Teir níggju mánaðirnar skúlin var, vitjaðu næmingarnir eisini í samkomunum um alt landið. Í januar í 1969 vóru næmingarnir býttir í fýra bólkar, sum allir vitjaðu á hvør sínum stað í Føroyum, saman við hvør sínum lærara. Vitjað varð í Suðuroy, í Eysturoynni, í Havn og á Viðareiði. Vitjanirnar vardu í eina viku, og barnamøtir og vanlig møtir vóru hvønn dag í vikuni. Eisini var kristiligur lesnaður borin í húsini.
Endamálið við hesum samkomuvitjanum var, at geva næmingunum ein praktikmøguleika, har hin einstaki kundi royna seg sjálvan, við atliti til sínar náðigávur og eisini at koma at kenna fólk í samkomunum.
Bólkurin, sum vitjaði á Viðareiði, var: Jóannes Poulsen, Klaksvík, Jógvan Lervig, Leirvík, Poul Jóhan Djurhuus, Tórshavn, Hans Petersen, Kaldbak og Hans Sivertsen, sum var leiðari í bólkinum. Jógvan Lervig og Hans Petersen eru ikki millum okkum meir. Undirritaði minnist ómetaliga væl hesa vikuna á Viðareiði, tá ið so nógvur kavi legðist, at ikki var komandi til ella frá bygdini, og tað var óvanliga kalt í veðrinum. Tá var eingin byrging um Sundið.
Bæði barnamøtini og møtini um kvøldið, sum tá vórðu hildin í gamla sali, vóru sera væl vitjaði. Kvartettin í Betesda, sum júst var byrjað; farin av bakkastokki á nýggjársveitsluni í Betesda, kom norður um vikuskiftið, at stuðla við sanginum. Hetta var fyrsta vitjanin hjá Kvartettini í Betesda uttanfyri Klaksvíkina.
Eisini varð vitjað á samfelagsmøtunum í Betesda á hvítusunnu 1969, tá ið allir næmingarnir vóru við.
NIÐURSTØÐA
Undirritaði minnist tíðina á Føroya Bíbliuskúla við stórum takksemi og sum eina mennandi og fyrireikandi tíð til 2-ára lestrartíðina á Moorlands Bible College í Onglandi, sum byrjaði longu árið eftir, tann 01. oktober 1970.
(Íbirtarin, Brynleif Hansen, doyði í flogvanlukkuni í Mikinesi tann 26. september 1970 – einans 15 mánaðir eftir tað at Føroya Bíbliuskúli endaði.)
LÆRARAR OG NÆMINGAR Á FØROYA BÍBLIUSKÚLA 1968/69
(Myndin tikin á hvítusunnu í Klaksvík 1969)
AFTAST: Páll Poulsen og Hans Sivertsen
AFTASTA RAÐ: Osvald Kjærbo – Zacharias Zachariassen – Hansa Reinert – Anna Joensen – Helena Samuelsen – Berit Nielsen – Petur Háberg – Brynleif Hansen
MIÐRAÐ: Eilif Nielsen – Alfred Hansen – Poul Jóhan Djurhuus – Andrew Sloan – Hans Petersen – Jógvan Lervig – Jóannes Poulsen
FREMSTA RAÐ: Jens Fuglø – Andrias Samuelsen – Sverri Skorá og Per Rasmussen
BRYNLEIF HANSEN (1936-1970)
Tað vóru Brynleif Hansen sáli og Zacharias Zachariassen sáli, sum tóku stig til skúlan væl stuðlaðir av Páll Poulsen, trúboðara.


text:
Á nevndarfundi 5. mai skipaði nevndin í Føroya Ráfiskakeyparafelag seg við Símun P. Jacobsen sum formanni og Regin Mikkelsen sum næstformanni.
Føroya Ráfiskakeyparafelag hevði annars aðalfund 14. apríl har tveir nevndarlimir stóðu fyri vali. Joen Magnus Rasmussen (Tavan) varð afturvaldur, meðan Jógvan Gregersen (Vaðhorn) ikki stillaði upp aftur. Í hansara stað kom Regin Mikkelsen (Rainbow Seafood).
Hinir nevndarlimirnir í Føroya Ráfiskakeyparafelag eru Símun P. Jacobsen (Faroe Seafood), Páll Gregersen (Fiskavirkið) og Petur H. Mohr (Maru Seafood).


text:
Vatninnleggingar skulu dimensjónerast sbrt. tørvinum í bygninginum og gerast soleiðis, at nøktandi vatnveiting fæst við tey einstøku tappingarstøðini.
Kalda vatnið skal við øll tappingarstøð lúka fysisku, evna- og bakteriufrøðiligu krøvini, sum eru ásett í kunngerð um veiting av drekkivatni.
Kalda vatnið skal vera passaliga kalt innan rímiliga bíðitíð. Ásetingin er ikki galdandi fyri serstakar vatninnleggingar til tøkniliga nýtslu.
Kravið kann t.d. vera lokið við, at blindleiðingar ikki eru í vatnskipanini, ella við at tryggja, at hiti frá øðrum innleggingum ikki ávirkar leiðingarnar við køldum vatni.
Fyri at tryggja vatnveitingarskipanina ímóti dálking, sum rennur øvugt í drekkivatns-innleggingini, skal ein mótventilur setast á vatninnføringina, ið er løgd inn í bygningin, og áðrenn greining er gjørd til aðra leiðing.
Í drekkivatnsinnleggingum skulu hóskandi tiltøk gerast fyri at tryggja seg ímóti, at viðgjørt vatn rennur øvugt, alt eftir, hvussu heilsuskaðiligt viðgjørda vatnið er, av hvørjum slagi innleggingarnar eru, og hvat tær skulu nýtast til.
Vísast kann til “DS/EN 1717, Sikring mod forurening af drikkevand i vandinstallationer samt generelle krav til tilbagestrømnings-sikringer”.
Vísast kann til “Rørcenter-anvisning 015, Tilbagestrømningssikring af vandforsynings-systemer”.
Vatninnleggingar skulu gerast soleiðis, at viðgjørt vatn og vatn, sum er tappað við eitt tappingarstað, ikki kann renna øvugt í drekki-vatnsinnleggingini.
Innleggingar til drekkivatn, ið kunnu koma í samband við heilsuskaðilig evni, skulu gerast soleiðis, at trygd er fyri, at evnini ikki kunnu treingja inn í drekkivatnsinnleggingina við tæring ella diffusjón, so at heilsuvandi kann standast av tí.
Vatninnleggingar skulu gerast soleiðis, at tað slepst undan óneyðugari vatnnýtslu.
Vísast kann til “Rørcenter-anvisning 002, Ressourcebesparende vandinstallationer i boliger”.
Víkjast kann frá kravinum um óneyðuga vatnnýtslu við tappingarstøð, ið sjáldan verða nýtt, sbrt. kap. 8.4.2.2, stk. 2.
Vatninnleggingar skulu gerast soleiðis, at ampi ikki stendst av vatni, ið rennur frá heitt- til kaltvatnsinnleggingina.
Vatninnleggingar til tøkniliga nýtslu og innleggingar, sum av øðrum ávum hava við sær, at krøvini til drekkivatnsgóðsku ikki eru lokin, skulu vera merktar á ein slíkan hátt, at tað slepst undan skeivari nýtslu.
Rottangar skulu reinsa spillivatnið nøktandi, og skulu setast soleiðis, at teir eru lættir at koma at, og lættir at tøma og røkja.
Vísast kann til vegleiðing um rottangar á heimasíðuni hjá Umhvørvisstovuni (www.us.fo).


text:
KJ er ein fyritøka við serkunnleika innan hydraulik og maskintøkni. Fyritøkan veitir og serviserar útgerð til fiskiídnaðin, alivinnu á sjógvi og landi, umframt flutningsvinnuna og byggivinnuna. Sum ein av størru fyritøkunum á maskintekniska økinum í Føroyum, veitir KJ eisini útgerð og tænastur til útlendskar marknaðir, eitt nú til Íslands, Skotlands, Hetlands, Grønlands, Danmarkar og Noregs.
KJ hevur deildir á Kambsdali, Tórshavn og í Fuglafirði.
P.O.Box 110 • FO-530 Kambsdalur • Faroe Islands • Tel +298 40 70 00 • Fax +298 40 70 01 • info@kj.fo


text:
Ingi Samuelsen
09.11.2015 - 17:46
Tíðindi > Uttanlands > Annað
Volkswagen hevur ætlanir um at bjóða amerikanskum VW-eigaraum ein sokallaðan ”goodwill-pakka” til eitt virði upp á 1.000 dollarar, umleið 7.500 krónur.
Talan er um eigarar av diesel-bilum, ið hava ritbúnað, sum hava snýtt útlátskanningarnar, so at úrslitið gerst nógv betri enn veruleikin er.
Tað hendir á tann hátt, at umleið 500.000 bileigarar fáa í boði at fáa eitt gávukort, har helmingurin skal brúkast hjá einum VW-bilahandlara. Hetta kemur at kosta stóra týska bilaframleiðaranum knappar 500 milliónir dollarar – umleið 3,5 milliardir krónur – harav helmingurin tó fer aftur til bilahandlararnar.
Tilboðið er galdandi fyri amerikanskar eigarar av Volkswagen og Audi bilum, ið hava 2,0-litra TDI-motorar. Eigararnir fáa so eitt Visa-kort við 500 dollarum settum á og eitt VW-gávukort við einum virði upp á 500 dollarar. Harumframt fáa bilaeigararnar eina avtalu um ókeypis veghjálp í trý ár, skrivar Ritzau.
Sambært Volkswagen hava umleið 482.000 bilar við fýra sylindraðum dieselmotorum ritbúnaðin, ið loyvir moturunum at klára eina roynd, hóast sálkingarstøðið er langt oman fyri tað loyvda.


text:
Í novembermyrkrinum tendra vit livandi ljós, og saman við meiri enn 2000 skúlum, bókasøvnum , dagstovnum og øðrum mentanarstovnum fara vit øll um sama mundi at lesa upp úr norðurlendskum bókmentum av bestu dygd. Kom og ver við, tá vit fyri 21. ferð skipa fyri Norðurlendsku bókasavnsvikuni og melda stovnin hjá tykkum til longu í dag. Tað er einfalt og ókeypis at skipa fyri størsta upplestrartiltaki í Norðurlondum!
Ársins úrvaldu bøkur fyri børn, ung og vaksin!
Fyri børn: Skattaoyggin eftir Mauri Kunnas
Fyri ung: Maresi eftir Maria Turtscaninoff
Fyri vaksin: Is eftir Ulla-Lena Lundberg
Fáið tykkum íblástur til upplesturin!
Brot úr bókunum at lesa upp í ár liggja tøk á øllum norðurlendskum og baltiskum málum á heimasíðu okkara www.bibliotek.org .
Har kanst tú lesa meira um ársins úrvaldu bøkur umframt rithøvundarnar. Á heimasíðuni finnur tú eisini lista við fleiri bókum, ein hugskotslista við nógvum góðum hugskotum til hvat, ið tit kunnu gera, ársins plakat, ið kann skrivast út, tilfar um ársins evni «Oyggjar í Norðurlondum», umframt nógv annað áhugavert.
Hevur tú hug at fáa meiri at vita? Far inn á www.bibliotek.org og melda tykkara skúla, bókasavn, dagstovn ella stovn til longu í dag og ver við at fagna norðurlendskum bókmentum og at halda í hevd at siga frá søgum!
Fylg okkum á Facebook undir Nordisk biblioteksuge og Instagram Nordisk_biblioteksuge.
Ver við í myndakapping!
Marka tínar myndir við #nordbib17 og send tær bestu myndirnar frá Norðurlendsku bókasavnsvikuni til okkara Instagram og Facebook.
Föreningarna Norden skipa fyri Norðurlendsku bókasavnsvikuni, sum Norðurlendska ráðharraráðið fíggjar.


text:
Sunnukvøld við gø/
Eg havi gø. Ilt í arminum. Lesi bøkur. Av hugleiðing í bókini Svanirnir Syngja skilji eg, at Oddvør Johansen dámar ikki kritikk. Heldur hann eftir øllum at døma vera fascistoidan. Argumenterar við sjálvum WH. Kritikkur er arrogantur. Atvoldin til hugleiðingina er útsøgnin hjá onkrum ummælara um, at Ólavsøkuframsýningin 2009 var vánalig og einkisigandi. Var tað eg, sum segði so? Kanska. Listaáskoðanin í hugleiðingini er breið, rúmlig og sosialdemokratisk við einum brái av betrivitandi, men góðvarnari snúsfornuft. Eg elski kritikk. Og eg haldi, at ein ov stórur skamtur av innantómum rósi og breiðari rúmligheit kann gerast ein sovipúta og ein undanførsla, pengar verða brúktir uppá væl meinandi vánaliga list/bøkur/framsýningar osfr., sum kundi verið brúktir uppá ta góðu listina. Og hvør skal so avgera hvat er gott og minni gott? Jú, tað skulu fakfólkini! Oddvør Johansen heldur eftir øllum at døma, at kritikkur skal orðast fittligari og evt. eisini breiða seg til sjálvkritiskt tilvit, sum hevur við sær, at framsýnandi kalla sínar framsýningar fyri “Myndaframsýning” í staðin fyri “Listaframsýning”. Eg skilji hvat hon meinar, men ivist í um roknast kann við tílíkari sjálvsásannan millum hugagóðir myndaskaparar. Nåh, men eg fari at seta meg aftur yvir í sofuna við svanunum, sum er eitt savn við smásøgum, hugleiðingum og endurminningum hjá Oddvør Johansen. Í sofuni liggja eisini Bókin um tað góða, Desembermorgun, Hvít Sól, Hitt Blinda Liðið og Nike.


text:
Runavíkar kommuna hevur í nógv ár gjørt átøk fyri at týna rottu. Í apríl mánaði í fjør varð byrjað at skráseta rottufellur og rottufráboðanir í eini talgildari skipan og eru tað nú fleiri fólk sum hava til uppgávu at skráseta, eftirkanna og leggja rottueitur í fellurnar. Vónandi fer hetta miðvísa arbeiðið at geva eitt munagott úrslit.
Sum borgari kanst tú gera stóran mun við at boða kommununi frá, um tú sært rottu ella tekin um rottu.
Um tú hevur eina mynd av staðnum har tú hevur sæð rottu, kanst tú senda hana saman við fráboðanini. Hetta er ein stór hjálp fyri at vita, hvar fellan skal setast (myndin skal vísa t.d. hús/garð nærhendis, so tað er lætt at finna).
Fráboðast kann við at ringja á tlf. 417000 ella við at skráseta fráboðanina her: fráboðan um rottu
Tað, sum tú sjálv/ur kann gera, fyri at minka um rottuvanda er, at:
- ansa eftir, at eingin matur ella fóður verður liggjandi har høsn, gæs ella seyður verða fóðrað
- tryggja, at rottur ikki sleppa til skrelliposan
- ikki kasta mat út til likkur e.l.
- tetta steinseting í kjallara
- kanna, at tað ikki eru opnar rennur frá kjallara (hetta var rættiliga vanligt í húsum eldri enn 1960)
Í kommunalu skipanini eru nú skrásettar 569 rottufellur. Í februar mánaði vórðu allar 569 fellurnar kannaðar, og tá vóru 201 fellur, har alt eitrið var etið. Í hesu vikuni eru hesar 201 fellurnar sýnaðar aftur og nú vóru 36 tómar.
Tað er eitt gott tekin, at rottan etur eitri í felluni. Um rottan kann velja aðra føði, so ger tað ongan mun, at hava fellurnar.
Í 308 av fellunum var eitrið ikki nortið seinastu 3 mánaðirnar. Hetta kann vera tekin um, at eingin rotta er í økinum longur ella tekin um, at rottan fær føði aðrastaðni frá.
Síðan talgilda skrásetingin byrjaði, eru 146 fráboðanir um rottu móttiknar. Um hetta er nógv ella lítið, fáa vit helst at vita, tá Umhvørvisstovan hevur móttikið skráseting frá øllum kommunum í landinum. Sum er, hava vit eingi hagtøl at samanbera okkum við.
Tal av fráboðanum sveiggjar frá 5 upp til 30 um mánaðin. Vit hava móttikið nógvar fráboðanir í vetur, sum kann vera tekin um, at rottur søkja tætt til bygt øki, fyri at klára kalda veturin.
Aktingarmennirnir hava lagt stóra orku í arbeiði at týna rottu í vetur. Hetta arbeiði er fyri at fáa stovnin so langt niður sum til ber, áðrenn tað várar og liviumstøðurnar hjá rottuni gerast lættari.


text:
Tíðindi
28. september 2018
Lærarar og leiðslur hava lagt síðstu hond á ársætlanir og virksemisætlanir fyri skúlaárið. Tað er týdningarmikið, at hetta arbeiði verður gjørt til lítar, tí at góð byrjan er hálvt verkið.
Hvør lærari hevur sína virksemisætlan, ið fevnir um arbeiðið hetta skúlaárið. Hjá lærarum er tað týdningarmikið at fylgja við í síni virksemisætlan, tí virksemisætlanin er tað skjal, ið vísir, hvørjar uppgávur einstaki lærarin hevur í skúlanum, og hvussu nógva tíð hann er løntur fyri til hvørja uppgávu. Tað eru ásetingar um virksemisætlanina í “Arbeiðstíðaravtaluni” hjá lærarunum, at “Skúlaleiðarin skipar arbeiðstíðina í neyvum samstarvi við einstaka læraran.” Og at “... virkisætlanin sýnir allar uppgávur lærarans.” Tí er tað rætt og gott, at skúlaleiðarar hitta einstaka læraran at umrøða og staðfesta, hvørjar uppgávur eru skrásettar í virksemisætlanini, og hvat lærarin er løntur at taka sær av í skúlanum komandi skúlaár.
Arbeiðstíðin hjá einum lærara kann býtast sundur í tveir høvuðspartar. Tann størri parturin er tíð til undirvísing, og restin er tíð til annað virksemi enn undirvísing. Tann parturin av arbeiðstíðini, ið hoyrir til undirvísingina, er neyvt lýstur í arbeiðstíðaravtaluni, hesum nýtast lærarar ikki at hyggja nógv at. Øðrvísi er við hinum partinum, ið er tíðin hjá lærarum at røkja annað virksemi enn undirvísing í síni arbeiðstíð. Hesum eigur lærarin at fylgja væl við í, tí hesin parturin er broyttur seinni árini. Lærarar eiga at vita, hvørjar uppgávur eru teirra, og hvussu nógv tíð er tillutað til hvørja. Í hesum parti eru uppgávur sum samstarv við starvsfelagar og heim, uppgávurætting, seturskúlar og skeið.
Arbeiðstíðin hjá lærarum til annað virksemi enn undirvísing er tódnað seinnu árini í samsvari við, at játtanin til fólkaskúlan ikki er dagførd. Tí fáa skúlar og lærarar ikki havt sama virksemi sum undanfarin ár. Orsakað av hesum er tað av týdningi hjá lærarum at fylgja væl við tíðini, ið er skrásett til annað virksemi, og at samstarva við skúlaleiðaran at útgreina hendan partin, so at tað slepst undan misskiljingum og gitingum.
Felagið og álitisfólk fáa javnan fyrispurningar frá lærarum um teirra virksemisætlan, tí at lærarar kenna seg at renna meira fyri minni. Og rætt er, at fleiri lærarar mugu renna meira fyri somu løn, tí at tíðin, ið er tillutað til einstaku uppgávurnar, er skerd, og lærarar undirvísa meira. Lærarar mugu tí venja seg við at fylgja við í síni virksemisætlan og leggja orku í hvørja uppgávu samsvarandi við tað, tey eru lønt at gera.
Eg minnist orðini hjá Storm P., at “det kræver god moral at sælge elastik i metermål”. Elastikkið í arbeiðstíðini er spent. Eg vóni, at skúlaleiðslur og lærarar saman finna eitt spenni, ið báðir partar kunnu liva við, so at skúlin kann virka, lærararnir trívast, og næmingarnir mennast.
Virksemisroknarin:
https://lonpublic.gjaldstovan.gov.fo/ac/main.html
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Aksel V. Johannesen, løgmaður, sendi fyrr í dag út tíðindaskriv. Hetta tíðindaskriv er ódokumenteraður pástandur um sølu av Sjúrðaberg og harumframt mangla tíðandi upplýsingar. Av hesi orsøk er tíðindaskrivið misvísandi ella kanska beinleiðis skeivt. Hetta skrivar Eivind Jacobsen á tíðindasíðuni hjá fjølmiðlinum R7.
Eivind Jacobsen sigur sitat: “Tað løgmaður sigur, er at Hanus Hansen selur tí at kvoturnar minka í Barentshavinum. Tað Hanus Hansen sigur er at hann selur orsaka av fiskivinnunýskipanini.
Vit hava tí hugt eftir hesum pástandum. Tað er rímuliga einfalt at staðfesta, at løgmaður snarar veruleikanum. Tað er rímuliga einfalt at síggja, at løgmaður gloymir at nevna tað sum hevur tídning.
JFK eigur næstan helvtina av kvotuni í Barentshavinum. Somuleiðis eiga teir 2 av 4 skipum. Tað kann eisini staðfestast, at uppboðssølan er av 17% av verandi kvotum. Somuleiðis verða 8,5% av samlaðu kvotuni útluta sum menningarkvota.
Tí minkar luturin hjá JFK í Barentshavinum við millum 22,5 og 25,5 prosentum, alt eftir hvussu stór kvotan er í barentshavinum,
Av tí at JFK eigur næstan helvtina av kvotuni og tvey skip er roknistykki hjá teimum øðrvísi enn hjá hinum. Hjá JFK missa tvey skip 22-25% hvørt. Tað svarar til at eitt skip missur 45-50% av sínari kvotu í einum høggi. Og tá er broyting í kvotuni í Barentshavinum ikki tikin við.
Tá er einfalt at rokna, at eitt skip megnar at fiska alla kvotuna.” Kelda R7
Les meira á R7 her


text:
NBH veitir fólkapensjónistum í Norðoyggjum ergo- og fysioterapi, tá tørvur er á hesum. Tænastan hevur til endamáls at stimbra likamliga, sálarliga og sosialt, soleiðis at borgarin kann búgva í egnum heimi , vera virkin í egnum lívi og í samfelagnum sum longst.
Endamálsorðingin hjá Ergo- og fysioterapideildini í NBH er soljóðandi:
- Stuðla undir at borgarin varðveitir, endurvinnur ella endurmennir sín virkisførleika, soleiðis at hann er so virkin og sjálvbjargin sum gjørligt.
- Stuðla undir góða heilsustøðu og vera við til at fyribyrgja afturgongd í førleikastøðuni hjá borgaranum.
Avgerð um veiting av ergo- og/ella fysioterapi verður tikin við støði í eini fakligari meting.
Tænastan:
Tænastan fevnir um ergo- og fysioterapi, visitering, heimavitjan við atliti til møgulig hjálpartól og bústaðarbroyting, vegleiðing og ráðgeving, viðlíkahaldsvenjing, fyribyrgjandi venjing, endurvenjing, rehabilitering o.a. til heimabúgvandi fólkapensjónistar, og í ávísan mun til fólk, ið búgva á búeindunum hjá NBH.
Um tygum tørva tænastu frá Ergo- og fysioterapieindini, ber til at venda sær til NBH á tel. 410000, yrkadagar millum kl. 10 – 16 ella senda umsóknarblað sum fæst her.
Ergo- og fysioterapideildin í NBH húsast í Ven og Virka á Kjalarvegi 48.
Deildarleiðari er Hedevig Matras, fysioterapeutur.
Adressa:
Kjalarvegur 48
700 Klaksvík
Tel. 793464


text:
Sverri Egholm
02.01.2018 - 21:44
Tíðindi > Samfelag & Politikkur > Arbeiðsmarknaður
Tað er eingin semja at hóma millum Pedagogfelagið einumegin og Kommunala Arbeiðsgevarafelagið og Fíggjarmálaráðið hinumegin.
Semingsmaðurin, Terje Sigurðsson, sigur við útvarpið í kvøld, at í løtuni liggur einki í kortunum at fara undir nýggja semingsroynd.
Fyrstu pedagogarnir fóru í verkfall 12 desember og 14 desember lýstu kommununalu arbeiðsgevararnir arbeiðsbann, og síðan tá hava allir kommunalir dagsstovnar verið stongdir. 15. desember herdi Pedagogfelagið verkfallið, so tað eisini rakti stovnar hjá Almannaverkinum.
Í morgin fara námsfrøðingar, sum arbeiða í fólkaskúlanum í verkfall. Hetta er sum skilst síðsta stigið hjá pedagogfelagnum.


text:
Tað gekk væl í Íslandi
Um vikuskiftið hevur føroyska ungdómslandsliðið í borðtennis verið í Reykjavík, har felags venjingarlega hevur verið saman við íslendska ungdómslandsliðnum, umframt at tað eisini endaði við einari innanhýsis vinarkapping ímillum londini.
Vant varð tvær ferðir fríggjadagin og tvær ferðir leygardagin. Lagt varð soleiðis til rættis, at føroyingar og íslendingar vandu ímóti hvørjum øðrum, soleiðis at tað var nýggj og øðrvísi mótstøða allatíðina. Hetta er sera munagott í einstaklingaítróttum so sum borðtennis.
Venjingarlegan var sera væleydnað, og teir ungu føroysku og íslendsku spælararnir, sum hittust á allarfyrsta sinni, náddu eisini at knýta vinarbond. Hesi vinarbondini – og samstarvið – fer vónandi at verða varðveitt og endurtikið við fleiri venjingarlegum framyvir.
Hóast ímillum fýra og seks tímar av borðtennis hvønn dag, so vóru eisini stundir til eitt nú at fara í uttandura svimjihyl og í biograf. Tað týdningarmesta var, at føroysku spælararnir tóku seg fram samstundis sum teir eisini hugnaðu sær og høvdu tað stuttligt.
Í vinarkappingini sunnudagin stóðu føroyingarnir seg eisini væl. Tað bleiv til tilsamans 12 føroysk heiðursmerkir. Yvirlitið sæst niðanfyri:
Ári F. Jensen: Bronsu í tvímansleiki U15
Heri Lava Láadal: Bronsu í tvímansleiki U15
Tórur Eið Eliasen: Silvur í einmansleiki U15, bronsu í tvímansleiki U15
Høgni Heinason: Gull í tvímansleiki U15
Rói Hjaltason: Gull í tvímansleiki U15
Aron F. Knudsen: Bronsu í tvímansleiki U15
Britt Michelsen: Bronsa í einmansleiki G16-18
Marin Elisabet Poulsen: Silvur í einmansleiki U13, bronsa í einmansleiki U15
Sólja H. Djurhuus: Gull í einmansleiki G16-18, bronsu í tvímansleiki G16-18


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
tirsdag den 15. november 2011
Vælferðarskipanir og búskaparkreppur
Hvussu ber tað til, at Canada klárar kreppuna betur enn USA? - Canada brúkar størri part av BTÚ uppá vælferðarskipanir!
- Skulu Føroyar hava búskaparvøkstur, so skal vælferðin útbyggjast og styrkjast, ikki svøltast við at tøma landskassan og futta framtíðar pensjónir av til skattalætta og privata nýtslu.


text:
Orð og lag: Elin Heinesen
Hvat er tað, tú hevur har í tínum lumma?
Er tað nakað, sum eg kann síggja nú?
Um tú tímir, ja, so vís mær ella gloym tað!
Nei, nei, eg skal ikki noyða teg, tú.
Jú, eg veit, tú hevur tíni loyndarmál
og gott er, soleiðis má tað vera.
Eg eri bara forvitin, eg elski teg
sjálvt um tú kanst vera sera
frekur
bara tú onkuntíð
letur upp.
Góði, sig mær nú, hvat var tað, sum tú hevði?
Eg vóni enn, eg kann sleppa at síggja nú.
Kom nú vís mær, um tú vilt – áh, alt er í lagi!
Nei, nei, eg skal ikki noyða teg, tú.
Jú, eg veit…Goym tekstin


text:
Eitt er politiskt at skrúva upp fyri føgrum orðingum um “javnbjóðis” atgongd fyri øll og “marknaðargrundaða” skipan fyri fiskirættindi og ta veiði sum kemur upp á land — annað er at greiða frá hvat hetta skal innibera í praksis.
Í øllum sprellinum um nýskipan av fiskivinnuni eru nakrir stórir tankatoskar slopnir at vinna flótandi fótafesti millum politikarar, viðmerkjarar og tíðindafólk. Talan er næstan um orwellisk orð sum hava rullað íðuliga á landjørðini við umboðum úr serliga embætisstættini vaggandi sum undir ávirkan av rúsi frá útlitum fyri størri innslúsing av ymiskum fæ, og makt og prestigu afturvið, til umsiting og alt tað ið har til hoyrir. Lítið at siga til at ivrin eftir at raka rættar tónar og endurtaka gandaramsur ið kunnu fáa okkurt fram ið slær politiskt bingo er stór — og kanska torfør at temja.
Men nú ið teir retorisku glúparnir skulu møta tí lógarligu vatnskorpuni, spruttar illa.
“Nýggir aktørar” skulu sleppa framat, ljóðar tað, eisini í upplegginum frá Nýskipanarnevndini herfyri — tað var jú partur av teirra arbeiðssetningi. Hinvegin, um nú manglandi møguleikar fyri nýggjar aktørar er ein so álvarsligur trupulleiki at øll verandi vinna mestsum má tveitast út í andaleyp fyri at gera nakað við hann, so kennist tað rættiliga løgið at vit ikki síggja meira detaljur í tí almenna rúminum um spurningin.
So júst hvar er tað ið skógvurin klemmar mest? Er tað einstakir partar í vinnuni sum eru misnøgdir um at ikki kunna fáa fatur á ynskiligum rættindum við at uppfylla nakrar hissini treytir og kontakta vinir og kenningar í tí politisku skipanini? Er tað onkur sum harmast um at hava selt sítt í skeivari løtu og nú angrar og vil hava tað aftur, og sær ein møguleika í at fáa politikarar til at broyta spælireglurnar uttan atlit til verandi aktørar, sum hava goldið dýrt og brúkt langa tíð um at byggja sítt upp? Ella er tað okkurt heilt annað sum ger seg galdandi — tað er jú ómøguligt at vita so leingi einki undirlag fyriliggur alment sum vísir greitt hví og hvussu vit hava ein trupulleika her.
Greið tema
Sjóðið um “ogn Føroya fólks” var løgfrøðiliga so mikið tokut at Nýskipanarnevndin mælti frá at yvirhøvur brúka slíka orðing í einum komandi lógarteksti. Og hvat viðvíkur tí kontroversiella spurninginum um uppboðssølu av fiskirættindum framgongur so mikið í álitinum: “Nevndin hevði torført við at finna eina nøktandi semju um uppboðssølu av fiskirættindum.”
Tíverri bendir alt á at enn er eingin politisk semja í eygsjón sum kann leggja lunnar undir eina trygga og varandi skipan. Ikki tess minni heldur tað tokuta orðaspælið fram, uttan mun til at fiskivinnan ídag, av somu orsøk, er hótt inn á bein. Sektin á at hetta sum heild er ein altjóða vird og sera vælvirkandi vinna, sum vit soleiðis seta í vanda fyri eitt gott orð.
Eitt annað sveimandi hugtak — “marknaðargrundað útluting” — verður framvegis rullað bæði oman og niðan í heilum, uttan at nakar tykist vita hví. Aftur her sakna vit ítøkiligar grundgevingar fyri hví stór inntriv endiliga mugu og skulu gerast; er tað bara fyri at útlutingin av rættindum skal hava stempul sum “marknaðargrundað” yvir fyri einum ella øðrum í Brússel ella Keypmannahavn? Hví er tað so altavgerandi? Hvat skal tað í praksis gera við vinnuna og fiskaútflutningin, og harvið samfelagsbúskapin, annað enn at órógva verandi bygnað?
Hetta er ikki tað sama sum at siga at alt er perfekt og eingin trupulleiki er sum politiskt eigur at verða loystur. Hinvegin er neyðugt at tey tema sum skulu vera grundarlag undir komandi broytingum eru greið og ikki til at misskilja. Vónandi endar hesin leikur við at partarnir seta seg niður og arbeiða fram ein leist sum øll kunnu liva við og sum tryggjar eina framhaldandi sterka fiskivinnu.


text:
Norska kappingareftirlitið hevur góðkent, at frálandsreiðaríini Deep Sea Supply, Farstad og Solstad skipa seg í eitt stórt felag. Tað skrivar Dagens Næringsliv.Nýggja reiðaríið Solstad Farstad verður við einum flota upp á 154 skip ein av heimsins størstu high-and offshore-supply-flotum og
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Tað er ikki støddin, men vøksturin, ið telur"
Einstein


text:
Stjórnarskipanin er til sambandsfólk
Bárður Nielsen sigur nei til stjórnarskipanina - av taktiskum grundum. Men hansara veljarar fara at siga ja takk - av demokratiskum grundum
(Innleiðandi røða á kjakfundi um stjórnarskipan, sum valfelag Sambandsfloksins í Havn skipaði fyri mikukvøldið).
Fyrst vil eg takka valfelag Sambandsfloksins fyri at vera boðin til hetta tiltakið sum "stand in" fyri løgmann.
Men eg má eisini harta sama felag fyri at hava at hava givið tiltakinum hesa yvirskriftina: "Hví nýggja stjórnarskipan? Hví loysing?"
Sjálvt heitið tykist vera partur av teirri kampanju, sum Sambandsflokkurin hevur rulla úr farnu tíðina, og hvørs endamál er at seta spjaldrið "loysingarflokkur" á Javnaðarflokkin. Og tað bendir á, at endamálið við hesum ikki bara er upplýsing - men serliga partapolitikkur.
Tað hevði eg helst viljað lopið um, men tá nú Javnaðarflokkurin er málið hjá hesi kampanjuni, má eg siga nøkur orð um tað.
Grundin er sjálvandi, at tað gevur bara meining at vera sambandsflokkur, vissi onkur annar er loysingarflokkur. Og jú størri og fleiri loysingarflokkarnir eru - jú betri er moldin taðað fyri, at Sambandsflokkurin kann vaksa.
Men nú er tað so, at loysingin als ikki er á skrá. Á skrá er fiskivinna, pensiónir, skattur - men ikki loysing.
Tað er ein trupulleiki fyri sambandsflokkin, og tí roynir mann at skapa ein mótstøðumann, sum mann kann profilera seg í mun til.
Tí sigur kampanja Sambandsfloksins, at nú er Javnaðarflokkurin blivin loysingarflokkur. Hvør skal siga: Nú vilja øll tey, sum ikki vilja loysa, koma yvir til lista B.
Tað er tann banala - og ósakliga - grundin til, at hetta tiltakið kallast "Hví stjórnarskipan - hví loysing". Also at mann koplar hesi tingini saman.
Men hetta snýr seg altso IKKI um loysing.
Mann kundi tað sama spurt: "Hví fiskivinnuskipan - hví loysing?". Ella "Hví nýggja pensiónsskipan - hví loysing?".
Hinvegin kundi Tjóðveldisflokkurin kanska spurt: "Hví IKKI stjórnarskipan - hví skulu Føroyar aftur vera eitt danskt amt?" - Sum um tað er tað, sum Sambandsfokkurin vil. Tað hevði verið líka ósakligt.
Størst frælsi innanfyri
Í mun til Sambandsflokkin og Tjóðveldi, so tekur Javnaðarflokkurin ikki politiskt støði í tí ríkisrættarliga spurninginum.
Endamálið er, at føroyska samfelagið skal vera so trygt sum gjørligt, so ríkt sum gjørligt, so javnt sum gjørligt, so sjálvstøðugt sum gjørligt og so frælst sum gjørligt. Støðið verður altso tikið í samfelagnum og tí einstaka borgaranum - ikki í tí ríkisrættarliga karminum.
Og í løtuni heldur flokkurin, at Føroyar verða so tryggar og ríkar og javnar og frælsar sum gjørligt - í felagsskapinum. Og tí gongur flokkurin inn fyri felagsskapinum. Vissi tann dagur kemur, at flokkurin heldur málini verða best rokkin uttanfyri felagsskapin, so er tað ein onnur støða. Men har eru vit ikki í nú.
Sambandsflokkurin kemur sjálvandi í neyð av, at loysingin ikki er á skrá. Men so má hann finna uppá okkurt annað at ganga uppí. Trupulleikin verður ikki loystur av, at eitt skeivt spjaldur verður sett á Javnaðarflokkin.
Sambandskari enn danska stjórnin
Tá kampanjan frá Sambandsflokkinum hevði rullað í eina tíð, spurdi eg Lars Løkke Rasmussen hvat hann helt. Og hann sigur soleiðis í sínum svari 18. desember: "En vedtagelse og ikrafttrædelse af det foreliggende forfatningsforslag vil således ikke medføre ændringer i Færøernes forfatningsretlige stilling, herunder at Færøerne skal udtræde af rigsfællesskabet, eller i færingers retsstilling efter grundloven."
Danski forsætisráðharrin sigur altso: Go ahead!
Helst hevði Lars Løkke fegin viljað stuðlað sínum brøðraflokki í Føroyum - men í hesum føri ber tað ikki til. Í hesum føri fer Sambandsflokkurin rætt og slætt ov langt út eftir tangentunum.
Sambandsflokkurin er undir Bárði Nielsen blivin sambandskari enn sjálvt danska stjórnin. Og tá fær eingin annar verið við meir. Neyvan heldur veljararnir hjá Bárði sjálvum. Tí hetta uppskotið er altso eisini fyri teir.
Demokratisk grundregla
So er tað tann seriøsi parturin: Hví skulu hava eina stjórnarskipan ella grundlóg?
Hava vit ikki longu eina grundlóg, er tað fyrsta, nógv spyrja.
Jú. Vit hava tað donsku grundlógina. Men hvussu nógvar føroyingar kenna hana sum sítt grundleggjandi samfelags- og samleikaskjal? Hon er hvørki skrivað ella viðtikin av føroyingum - og hon sigur at kalla einki um Føroyar.
Fólkið hevur aldrin viðtikið nakra grundleggjandi lóg í Føroyum. Ikki grundlógina, ikki heimastýrislógina, ikki stýrisskipanarlógina.
Alt eru komið top-down. Myndugleikarnir hava lagt tað niður yvir fólkið.
Vissi fólki viðtekur hetta, so er tað bottom-up. Fólkið staðfestir tá seg sjálvt sum hægsti myndugleikin, sum letur løgtingi og landsstýrið nakrar heimildir at ráða sína vegna.
Er tað so ikki bara nakað sum er yvirskipað, abstrakt og filosofiskt? Lutvíst, jú. Men tað hevur týdning fyri tað. Tað er gott at knæseta ta demokratisku grundreglu, at Føroya fólk er evsti myndugleiki í Føroyum.
Men tað snýr seg eisini um heilt ítøkiliga at leggja vald frá myndugleikunum til fólkið.
Sum nú er kunnu myndugleikarnir t.d. innlima Føroyar í ES uttan fólkaatkvøðu. Tann, sum atkvøður fyri Stjórnarskipanini, sigur: Nei hinir gomlu! Fólkið skal spyrjast áðrenn so stórar avgerðir verða tiknar.
Í stjórnarskipanini áseta vit eisini grundleggjandi persónlig rættindi og skyldur. Og so samtykkja vit spælireglurnar fyri okkara egna fólkaræði. At hetta verður ásett av fólkinum hevur sjálvandi týdning.
Eitt, sum vit IKKI gera við at viðtaka hetta, er at taka nakra ítøkiliga politiska avgerð. Vit siga ikki ja ella nei til hvørki fosturtøku ella kvotuskipan. Men vit krita vøllin upp og siga: Tað er innanfyri hesar karmarnar, at tann politiski boksikampurin skal fara fram.
Vit skapa eitt felags útgangsstøði fyri okkara fólkaræðisliga orðaskifti.
1-1
Hetta má helst alt gerast í rættiliga breiðari semju. Og tað er ringt.
Føroyskur politikkur hevur altíð lyndi at enda sum eitt null-summ spæl.
Antin vinni eg og tú tapir - ella vinnur tí, og eg tapi.
Also 1-0 ella 0-1. Hetta er roynd at gera føroyskan politikk til eitt pluss-summ spæl. Also at fáa tað til at enda 1-1.
Eitt russiskt orðatak sigur, at tað viðhvørt er skilabest at fylgjast við fíggindanum um brúnna, fyri síðani at skiljast hinumegin. Altso at byrja við semjuni – og bíða við ósemjuni.
Vit hava ofta lyndi til at byrja við ósemjuni - og so fara í hvør sína grøv at rópa eftir hvørjum ørðum, so vit aldrin koma til semjuna.
Her er ætlanin at byrja við semjuni, og antin parkera ósemjuna - ella at fáa øll at geva seg so mikið, at til ber at møtast. "Politik ist die Kunst des Möglichen", segði Bismarck. Og hetta átti at borið til.
Tí ert tað ikki og skal tað ikki vera eitt samgongumál, og tí hevur løgmaður havt 17 fundir í Tinganesi vid floksformenninar áðrenn tað varð lagt fram. Eingin fær alt - men øll kunnu kenna seg aftur í tí.
Eingin kollvelting
Stóri knúturin er sjálvandi rættarstøða Føroya.
Men eru flestu føroyingar ikki samdir í, at Føroya fólk er og skal vera landsins hægsti myndugleiki?
Eru vit ikki samd um, at vit eru í ríkisfelagsskapi á hesum grundarlag?
Haldi vit ikki øll, at um og tá ein varðandi meiriluti ynskir at skipað Føroyar sum ein stat, so hava vit rætt til tað?
Og munnu ikki serliga sambandsfólk fegnast um, at lógin skal setast í verk og útinnast sambært verandi stjórnarrættarligu støðu? Altso at stjórnarskipanin ikki setir úr gildi tær avtalur, sum eru millum Føroyar og Danmark?
Tað er sjálvandi hendan ásetingin sum ger, at danska stjórnin ikki sær nakran trupulleika í hesum. Og tað átti eisini at kyrrað sambandsfólk.
Og tað er ikki óvanligt, at lond, sum ikki eru fullveldisríki, hava egna stjórnarskipan ella grundlóg - afturat ríkisgrundlógini. Tað hava bæði amerikanskir statir og týskir landapartar. Og tey hava øll nógv minni sjálvstýri enn vit.
Hetta er altso eingin revolutión. Tað snýr seg um at viðtøka nakrar grundleggjandi demokratiskar grundreglur, sum Føroya fólk ongantíð fyrr hevur viðtikið.


text:
Ingi Samuelsen
12.02.2018 - 09:15
Ítróttur > Ítróttur > Súkkling
Føroyski súkklarin, Torkil Veyhe, varð ikki skrásettur fyri at koma á mál í fyrstu kapping síni fyri nýggja lið sítt, Team Virtu Cycling, sum luttók í italsku súkklukappingini, Trofeo Laiguelia, í gjár.
Kortini er Torkil væl nøgdur við avrikið.
Tað eydnaðist nevniliga Team Virtu Cycling at fáa ein av sínum súkklarum við millum tíggju teir bestu, og harvið varð málsetningurin fyri kappingina væl og virðiliga náddur, tí mótstøðan var rættiliga nógv sterkari, enn vanligt.
Danski Kasper Asgreen gjørdist nummar seks í kappingini. Teir vóru níggju súkklarar, sum kappaðust saman, men náddu ongantíð fram til italiumannin Moreno Moser, sum vann kappingina.
Talan var um eina harða kapping, sum endaði í einum rundstrekki í Laiguelia.
Torkil greiðir frá, at hansara uppgáva í gjár var at hjálpa Asgreen so leingi hann kundi. Móti endanum av kappingini vórðu kreftirnar brúktar upp, og Torkil og størsti parturin av súkklarunum vórðu innheintaðir á rundstrekkinum av teimum fremstu, og vórðu tí tiknir úr kappingini.
Bert 42 av umleið 150 súkklarum vórðu tí skrásettir fyri at koma á mál.
Um sítt egna avrik sigur Torkil, at hann er sera væl nøgdur:
- Tað er altíð ringt at vita, hvar man stendur í mun til hinar í fyrstu kappingini. Men vit fingu tað, vit komu eftir. So tað var heilt gott. Eg eri eisini væl nøgdur, vit koyrdu væl saman og hjálptu hvørjum øðrum væl. Eg føli persónliga, at eg líka skal koma ígongd – eri ikki heilt so langt í formuppbygnaðinum sum hinir enn, men míni mál liggja eisini sindur seinni. So eg haldi, alt í alt, at tað er á einari heilt góðari leið.
Team Virtu Cycling skal um tvær vikur aftur í kapping – tað verður í Rhone í sunnara parti av Fraklandi.


text:
Í samband við at MFS fyllur 47 ár, verður eitt rimmar tiltak í Føroyahúsinum í Keypmannahavn, fríggjakvøldið 30. januar. Fyrst verður partur 2 & 3 av kanningini hjá Norðuratlantsbólkinum, um hví føroyingar ikki velja at flyta heim aftur, framløgd - vit fáa vitja av Suna Poulsen og Sjúrða Skaale ið hava staðið fyri kanningini - og aftaná verður útgávukonsert við Høgna Lisberg, ið fyri stuttum gav fløguna "Haré! Haré!" út.
Tiltakið er ókeypis og øll eru vælkomin :)
Skráin: 19.30 Dyrnar lata upp 20.00 - 21.00 Suni Poulsen leggur kanningin hjá Norðuratlantsbólkinum fram. 21.00 - 21.30 Suni Poulsen & Sjúrður Skaale svara spurningum frá áhoyrarunum. 22.00 - 23.00 Útgávukonsert við Høgna Lisberg.


text:
Niels Petersen
19.07.2016 - 18:48
Ítróttur > Ítróttur > Fótbóltur
Í dag hevur lutakast verið, hvussu spælast skal í fyrsta umfari í Evropæisku kappingunum fyri lið.
Einasta føroyska liðið, sum hevur meldað til eru greipuvinnararnir hjá kvinnum, Neistin.
Tær skulu í fyrsta umfari møta rumenska liðnum CSM Ploiesti. Liðið endaði í fjør sum nr 6 í rumensku kappingini.
Dystirnir verða spældir vikuskiftið 10/11 september og 17/18 september. Fyrireikingarnar eru nú farnar í gongd, og ætlanin er at fáa annan dystin heima.
Evropacup dystirnir verða samstundis fyrsta avbjóðingin hjá nýggja brasilska venjaranum hjá Neistakvinnum, Danilo Gagliardi.


text:
Sverri Egholm
22.01.2018 - 20:06
Mentan > Mentan > Tónleikur
Eitt er at syngja væl, men tað er eisini umráðandi at hava eina góða takkarrøðu. Tað heldur dr.dk í øllum førum, og heimasíðan hevur fingið nakrar av luttakarunum at geva eitt boð uppá, hvat tey høvdu sagt, um tey vunnu Melodi Grand Prix.
Heimasíðan hevur eisini fingið fatur á føroysku Carlsen systrunum.
- Eg fari ikki at klára at siga nakað sum helst, og endi við at standa og gráta, svarar Laila Carlsen flennandi uppá tilhugsaðu støðuna.
Í video, sum DR hevur lagt út siga tær tríggjar at tað kemur eitt “hysteriskt jaahhh”, sum tær orða seg.
Danska Melodi Grandprixið verður 10. februar.


text:
Seinnapartin í dag verður norðurlendska finalan í Nordic Built Cities Challenge í DR-Byen í Keypmannahavn.
Á skránni eru framløgur um luttakandi uppskotini, eitt pallborð við umboðum fyri luttakandi kommunurnar, har Torbjørn Jacobsen, borgarstjóri, umboðar Runavíkar Kommunu, eins og samlaðir vinnarar skulu finnast í greinunum:
– The Charter (Samlað loysn)
– Innovative solutions (Nýskapandi loysnir)
– Development and export potential (Menningar- og útflutningsmøguleikar)
Trý av uppskotunum, sum vórðu send inn til lokalu kappingina í Føroyum, “Built Enclosure - Natural Connection” við Mass Lab úr Portugal, “Hygge” við Hyde Architects úr Wales og føroyski vinnarin "The Eyes of Runavík” við White Architects úr Danmark eru við í samlaðu norðurlendsku kappingini.
Nordic Built Cities kappingin hevur fevnt um 6 lokalar kappingar í Norðurlondum. Kappingin er partur av Nordic Built Cities skipanini, sum hevur til endamáls at menna, sýna fram og útflyta nýskapandi norðurlendskar loysnir fyri liviligar, framkomnar og burðardyggar býir.
Nordic Built Cities er ein sonevnd “vita-skipan” í norðurlendska samstarvs skipanini fyri nýskapan og vinnupolitik 2014-2017 undir Norðurlendska Ráðharraráðnum. Danmark hevur yvirskipaða ábyrgd fyri skipanini og hevur ábyrgd fyri, at hon verður sett í verk í samstarvi við hinar norðurlendsku stjórnirnar og Norðurlendska Ráðharraráðið. Nordic Innovation hevur ábyrgd av skapan og stýring av Nordic Built Cities skipanini, m.a. Nordic Built Cities kappingini.


text:
Margret Bech bleiv heiðrað
ítróttur15-04-2018 - 13:42 - Jóanis Nielsen
Kvinnurnar hjá okkum í Hvonndeildini spældu í gjár sín seinasta dyst í hesum kappingarárinum. Hóast tær endaðu á næstaftasta plássi, so mann avrikið í ár vera alment góðtikið.
Tað hava verið fitt av áskoðarum til dystirnar.
Og ein tann ídnasti mann vera Marget Bech. Hon er ein av teimum fáum sum letur hoyra frá sær. Hon er altíð stuðlandi, og hon roynir alt, hon kann, at fáa hinar áskoðararnar at vakna og stuðla liðinum betri. Ein sonn fyrimynd fyri áskoðarar!
Kvinnurnar hjá okkum hava følt hetta, og Margret eigur uttan iva ein part at frálíku úrslitunum hjá okkara kvinnuliði.
Fyri hetta fekk Margret aftan á dystin í gjárkvøldið handað eitt blómutyssi frá leikarunum.
Væl og virðiliga uppiborið, Margret, skrivar H71 á heimasíðuni.


text:
Orð: Jákup Olsen
1. Ver mær ein klettur, mín Gud, har eg altíð kann fara,
borg mín, har tú, Harri, sjálvur vilt sál mína varða!
Álit mítt, tú,
eins og í forðum kanst nú
hoyra og bøn míni svara.
2. Harri, mín Gud og mín frelsa í ungdómsins døgum,
hjálp mær at lovsyngja tær fyri lágum og høgum!
Prís títt skal tá
eisini einsligum ná,
teimum á fjarskotnum støðum.
3. Ver tú mín styrki, tá ljósur og góður er dagur,
ver tú mítt álit, tá niða og náttmyrkur ræður!
Ljósið frá tær
leiði meg, lýsa lat mær!
Gangi eg trygt tá og glaður.
4. Far ikki frá mær, mín Gud, tá ið mátturin víkur,
ver tú mín styrki, tá dirvi og áræði svíkur!
Koma so ár,
elli og gránandi hár,
ber meg tín kærleiki ríkur.
5. So skal eg høgt gera navn títt, tí lovprísa, æra –
sál mín, sum tú hevur út loyst og náðifult varðað,
til har hjá tær
lov tú og prís frá mær fær
við hinum ótalda skara.


text:
Orð og lag: Lewis E. Jones
Týtt: Victor Danielsen
Upprunaheiti: Power in the Blood
1. Vilt tú, at Jesus skal koma tær nær?
Kom, trúgv á hans blóð, trúgv á hans blóð!
Vilt tú, at myrkrið skal víkja frá tær?
Kom, trúgv á hitt frelsandi blóð!
Niðurlag: Tað er kraft, kraft, kraft til frelsu er
bert við trúgv á hans blóð;
tað er kraft, kraft, kraft til frelsu er
bert við trúgv á Jesu blóð.
2. Vilt tú, at hvíla skal sálin so mødd?
Kom, trúgv á hans blóð, trúgv á hans blóð!
Vilt tú við frímóði lyfta títt høvd?
Kom, trúgv á hitt frelsandi blóð!
3. Ynskir tú vita, at sál tín er frí,
kom, trúgv á hans blóð, trúgv á hans blóð!
Hvíla í deyðanum náðini í,
kom, trúgv á hitt frelsandi blóð!
4. Ynskir tú skýli at eiga í neyð?
Kom, trúgv á hans blóð, trúgv á hans blóð!
Eiga eitt álit í lívi og deyð?
Kom, trúgv á hitt frelsandi blóð!


text:
« Back to list
[This text is not available in English]
Selur perman?
[This text is not available in English]
Grafiski sniðgevin Malene Hald heldur fyrilestur um permugerð.
Grafiski sniðgevin Malene Hald heldur fyrilestur um permugerð. Hon viðger rák innan permusniðgeving á bókum til børn, ung og vaksin, og greiðir frá, hvussu ein grafiskur sniðgevi arbeiðir við permum. Eisini fer hon at greina permur á bókum, ið eru komnar út á føroyskum í 2017. Seminarið er alment og ætlað øllum bókaáhugaðum, kanska serliga teimum, sum fáast við at myndprýða, sniðgeva, umbróta, skriva, prenta og geva bøkur út.


text:
Aliloyvi uttan umhvørvisgóðkenning
Hin 9. oktober 2017 varð ikki heimilað aliloyvi til Luna vesturi í Víkum kært til Heilsu- og Innlendismálaráðið, men sæst á heimasíðuni hjá Umhvørvisstovuni, at aliloyvið er játtað síðst í desember.
Enn er einki svar komið til kæruna, og kann slíkur umsitingarligur arbeiðsháttur tí tykjast rættuliga løgin.
Men hinvegin er jú talan um Heilsu- og Innlendismálaráðið, ið inntil fleiri ferðir hevur víst seg ikki føran fyri at umsita fleiri av landsins lógum - m.a. Býarskipanarlógina har byggisamtyktir verða skúgvaðar til viks vegna hóttan frá fyrrverandi borgarstjóranum í Tórshavnar kommunu, Heðin Mortensen, um samgonguslit..... vit minnist eisini uppøsta mannin..."hasi hvítu húsini á Vaglinum", tá hann varð skrottaður sum borgarstjóri.
Nátúrufriðingarlógin er ikki umsitin av nøkrum stovni, og avgerðir kunnu ikki kærast, just sum Umhvørvislóg og Havumhvørvislóggávan eru sum gummibomm, ið kann jaklast og tambast sum best ber til.
Landsstýriskvinnan Sirið Stenberg megnar ikki at umsita síni málsøki, men er eisini undir hørðum ágangi frá diktatorum og stórkapitali, so kanska skal berast yvir við henni.
Tá tað ikki sær út til at ein kæra verður svarað, kann hon væl leggjast fram her:
Heilsu- og Innlendismálaráðið
Eiragarður 2
FO100 Tórshavn
Kæra um manglandi umhvørvisgóðkenning til aling vestur úr Vágoy í økinum í Víkum.
Undirritaði loyvir sær við hesum at kæra ætlanina at loyva laksaaling vestur úr Víkum í Vágum, og her vísa til, at eingin umhvørvisgóðkenning hevur verið lýst ella kunngjørd.
Alivirksemi er sambært Umhvørvislógini hoyrandi til kapitul 5 har talan er um serliga dálkandi virkir v.m. Í § 26 verður nevnt, at "fyritøkur, virkir ella útbúnaður, ið eru at finna í fylgiskjalinum til lógina, mugu ikki verða gjørd ella farin undir, fyrr enn góðkenning er givin til slíkt. Nevndu fyritøkur, virkir ella útbúnaður mugu ikki víðkast ella broytast byggifrøðiliga ella rakstrarliga á ein hátt, ið nertir við dálkingarviðurskifti virkisins, fyrr enn víðkanin ella broytingin er góðkend."
Á heimasíðuni hjá Umhvørvisstovuni er í yvirliti víst hvørjar alistøðir á sjónum hava umhvørvisgóðkenning, og sæst at samsvar ikki er millum hetta yvirlit, har P/F Luna hevur fingið umhvørvisgóðkenning nevnda: Sørvágsfjørður (A-09,39), og tað kortyvirlit, ið Landsverk / Umhvørvisstovan hevur á kortal.fo har Sørvágsfjørður og alt økið norður úr Vágoy er nevnt alifjørður C-20 og við alistøðum nevnd A83 á Sørvágsfirði og A14 í økinum norður ur Víkum.
Tað má sigast at verða rættuliga átaluvert at einki samsvar er millum tekstyvirlit til alistøðir og so kortyvirlit. Næst er greitt at Sørvágsfjørður á ongan hátt kann samanberast við opið hav norður úr Vágoy.
P/F Luna hevur alment sagt frá at dálking stendst av virkseminum á Sørvágsfirði, ið, sum flestu firðir í landinum hava gátt við fjarðamunnan, og at allur fiskur í farnu viku er tikin vegna nógva laksalús. Alivinnan kann ikki rekast skynsamt og burðardygt við nýtslu av kemiskum evnum, við ronkilsi ella við feskum vatni, og verður tí álvarsom dálking at standast á alla lívfrøðina á firðinum. Dalking frá nótum, fóðurleivdir og skarn, hydrogenperoxyd og kombiviðgerðir við blandingsevnum, ið eru sera vandamikil, er sjálvsagt ikki ein háttur at reka eina burðardygga vinnu. Umhvørvisstovan umrøður í sinum góðkenningum at BAT-tøkni skal nýtast har hon er tøk, men letur bara standa til - sjálvt um tøknin er tøk.
Vanligur góður matfiskur á firðunum sum seiður o.a. er ikki meira mannføði, tí hann nolgast upp at alibrúkum og meskar sær í alifóðuri. Skeljadjór og plankton er fyri ágangi, og vil ein áhaldandi aling á verandi støði, eisini hava neiligt árin á ungfisk.
Ikki kann sigast at alivirksemið ikki hevur dálking við sær, ið kann metast uttan týdning, og kann landsstýrið tá, smb. §34 í Umhvørvislógini, geva boð um, at bøtandi atgerðir verða framdar.
Tað sæst greitt allar staðir har aling fer fram, at dalkingin ikki kann tálmast, men at hon støðugt versnar og at vinnan hevur álvarsamar trupulleikar at basa lús og sjúkum.
At landsstýrið letur standa til og góðtekur grova dálking á allar firðir og sund, er á ongan hátt sambarligt við ásetingar og aðaltáttin í Umhvørvislógini.
Sigast kann at umsitingin av Umhvørvislógini og góðkenningar til serliga dálkandi virkir, eru rættuliga kreativar - fyri ikki at siga burturur vón og viti - at eitt virki í Sørvági, ið hevur fingið góðkenning skal kunna flytast til Sandavág ella Miðvág og uttan at nøkur umhvørvisgóðkenning verður neyðug. Eitt byggiloyvið er t.d. ikki galdandi fyri eina heila oyggj, men fyri tað stað har bygging er ætlað at verða framd. Og á sama hátt kann ein uppfylling til eitt ávíst havnarøki, ið krevur at økið er lagt út í byggisamtykt, ella serstakari byggisamtykt fyri ávísa øki, ikki fremjast eitt heilt annað stað á sama firði.
Spyrjast kann t.d. hví aliøkið við Selatrað A-80 (C13) skal hava umhvørvisgóðkenning tá rættuliga stutt er suður til Nes, Tangafjørð og Kollafjørð har aliøkini A-05, A-81 og A85 eru, ið eisini skulu hava sína serstøku umhvørvisgóðkenning. Her er immervekk talan um aliøkir tætt hvørt við annað, meðan Sørvágsfjørður ikki hevur minsta nátúrliga samband við opið hav norður úr Vágoy.
At nátturuvirðir og virðing fyri óspiltum umhvørvi hevur lága raðfesting, sæst betur enn nakrantíð. Nátturufriðingarlógin liggur enn og savnar dust, og hevur tey 45 árini hon hevur verið virkin bert megna tvær friðingar. Onnur Mølheyggjarnar á Sandi - har alivirksemið er góðkent út fyri friðaða øki, og Fjallavatn har aling er ætlað í Víkum og úr fyri friðað øki.
Nátúrufriðingarlógin er brúkt sum fótatraðk og at heimilað grovan ágang á føroyska náttúru. Ramsarøki eru løgd út tó at tað sýnist meira populistisk enn at nakað verunligt liggur aftanfyri. Og sjálvandi eru Føroyar einasta land í norðurlendskum høpi, har myndugleikar ikki megna at skipa eina tjóðarlund. Tað sigur rættuliga nógv um hvussu aftarliga føroyingar eru í vernd av náttúru og umhvørvið.
Tá slík kæra skal ummælast og viðmerkjast av sama stovninum, Umhvørvisstovuni, sum gongur ørindir fyri alivinnuna, kann sjálvandi ikki roknast við at ein óvildug viðgerð verður framd, og verður sjálvandi tikið til eftirtektar at kæran verður avvíst - tó at tað verður mett uppá sítt pláss at ein slík verður send til Heilsu- og Innlendismálaráðið.
Viðheft kortyvirlit frá kortal.fo, ið einki samsvar hevur við yvirlit frá Umhvørvisstovuni til góðkendar alistøðir á sjónum.
Við heilsan
Kári Thomsen ark.MAA Sigmundargøta 10 FO100 Tórshavn